«Komunitateak onura jaso dezake ondare geologikoarekin»

Universidade do Minhoko irakaslea, ProGeo erakundeko presidentea eta geoparkeetan aditua, Zumaian da Ondare Geologikoaren Batzordearen XI. Biltzarrean parte hartzenZer lan egiten du ProGeo erakundeak?

Ondare geologikoaren kontserbaziorako Europa mailako elkartea da. 1992. urtean sortu zen, eta herrialde europar ia denetan ditu taldeak. Bere erronka nagusia ikerketa eta ondare geologikoaren dibulgazioa sustatzea da. Inbentarioekin, lekuen sailkatzeekin eta herrialde bakoitzaren legediaren egokitzapenarekin ere egiten du lan, beti ere ondare geologikoarekin lotuta.

Legedien artean desberdintasun handiak al daude?

Hala da, baina arazo handiena da Europako herrialde askotan ondare geologikoa ez dagoela bertako legedietan sartuta. Naturaren babesaz hitz egiten bada, biodibertsitatea jasotzen da, eta ez ondare geologikoaren babesa. Espainiak 2007an txertatu zuen bere legedian, Portugalek 2008an. Beste herrialde batzuk, Erresuma Batuak kasu, 1940ko hamarkadatik jasota du. Hala ere, munduko beste kontinenteekin alderatzen badugu, Europa da geokontserbazioa garatuena dagoen lekua.

Geologiaren garrantzia ulertzen dela uste al duzu?

Jendearen gehiengoarentzat geologia arrokak dira, eta kito. Hori arazo bat da, geologiaren inguruko hutsune handi bat baitago gizartean. Ez da geologoaren lanbidea ulertzen, eta geologiari ez zaio inongo garrantziarik ematen. Heziketa sistemaren arazoa da hori. Hori aldatzen denean ulertuko du gizarteak zergatik gorde behar diren lekuak. Heziketa eta dibulgazio lan handia egin behar da, baina jendea ulertzeko gai izango den dibulgazio bat. Geologoek askotan ulergaitza den hizkuntza bat hitz egiten dute, inork ulertzen ez dituen hitzekin. Dibulgaziorako materialarekin kontu handia izan behar da. Geoparke batean gaude orain, eta hauen misioa lurraldearen geologia dibulgatzea da.

Gehienbat turismoari lotuta dauden erakundeak bezala ikusten ditugu Geoparkeak.

Funtsezko hiru erronka dituzte: leku geologikoen babesa, heziketa eta dibulgazioa; azken hori turismoarekin lotuta doa. Geoparke guztiek dituzten hiru erronkak dira. Turismoan bakarrik zentratuko balitz, ez litzateke lan ona egiten ariko. Hiru arloetan batera egin behar da lan.

Ondarearen babesak leku horren garapen ekonomikoan ondoriorik izan al dezake?

Zalantzarik gabe. Hori ere bada geoparkeen misioa, bizilagunei erakustea betidanik ezagutzen duten leku horrek balioa duela eta ondare geologikoa pertsonei eta komunitateari onura emateko gai dela. Baina emaitzak ez dira egun batetik bestera eskuratzen; urteak behar dira horretarako. Geoparkeen estruktura berria da; hamar edo hamabi urte besterik ez dituzte. Lan motela da, baina emaitzak ematen ari da.

Turismo mota masifikatu bat jasotzeko arriskua ere hor dago. Nola lortu kontserbazioa eta turismoaren arteko oreka?

Gure estrategien artean garbi daukagu ez ditugula geoparkeak turismo mota horretara bideratu nahi. Ondo ezagutzen dugu turismo mota horrek zer nolako ondorioak sortzen dituen, eta era batera edo bestera ekidin behar da. Ez da hain zaila, naturarekin lotutako gaiek ez dituzte-eta turista kopuru handiak erakartzen. Etorriko den turista kopurua ez da beldurgarria izango, baina kontuz ibili behar gara esandako oreka hori lortzeko.

Zabaltze ekitaldian Marcos Aurellek zioen zailtasunak daudela ezagutza dibulgatzeko Zer egin daiteke?

Komunikazio talde handietara heltzea beharrezkoa da, eta hor oso garrantzitsua telebista da, dibulgazio masiborako hedabide garrantzitsuena baita. Geoparkeak egunkarietara eta herrietako hedabideetara heltzen dira. Lan ona egiten ari dira, baina oso zaila da talde handietara heltzea. Haietara heltzeko profila eta karismaz betetako lagun bat edo bi beharko genituzke.


Wikipidea editatzeko tailerra

Mentxu Ramiloren hitzaldia.


«Itsustasunean dago gure memoria»

Poemaz poema, bere «euskalduntasunaren ibilbidea» marraztu du Estebanek 'Haragizko erreformak' liburuan. Basaurikoa izateaz harro agertu da, eta, zauri kolektiboen inguruan, gorputzei esaten uztea proposatu du.


Espainiako Gobernuko bazkideek legea hobetzea eskatu dute; Podemosek, berriz, Monterori babesa adierazi dio

ERCk, EAJk eta EH Bilduk, baita JxCATek ere, legea hobetu behar dela uste dute, zigorrak murrizten dituzten irakurketa juridikoei tokirik ez uzteko.

Pedro Sanchezen inbestidura babestu zuten aliatu parlamentarioek "pitzadurak" saihesteko eta sexu-delituengatik zigortutakoei zigorrak ez murrizteko legea aldatu behar dela uste dute. Podemosek, berriz, Irene Montero Berdintasun ministroa babestu du.

ERCk, EAJk eta EH Bilduk, baita JxCATek ere (nahiz eta Kongresuko ohiko bazkidea ez izan), legea hobetu behar dela uste dute, zigorrak murrizten dituzten irakurketa juridikoei tokirik ez uzteko.

EAJk ondo ikusten du Auzitegi Gorenak irizpideak bateratzea eta "Parlamentuak egindako okerra zuzentzea, hau da, legearen testuan epaileei tarterik uzten ez dien Xedapen Iragankor bat aurreikusi ez izana".

Aitor Esteban EAJk Kongresuan duen bozeramailea legeari "ukitu" bat ematearen alde agertu da RNEn egindako elkarrizketan, egoerak "hausnarketa merezi" duelako, eta Irene Montero Berdintasun ministroari "moderazioa" eskatu dio, "dena borroka ideologiko moduko bat ez bihurtzeko".

EH Bilduren aldetik, Oskar Matute diputatua ere pitzadurak saihestearen alde azaldu da.

"Lege horretan pitzadurak edo ihesguneak egon daitezkeela adierazten duten legelariak badaude, feminismoak hainbeste borrokatu duen hori merezi duen bezala babestu ezin dena onartzen dutenak, bada, hobetu dadila", esan du Kongresuan emandako prentsaurrekoan, arau berria "emakumeen bizitzan duintasuna kuantitatiboki eta kualitatiboki hobetzeko legea" dela defendatu ondoren.

Bestalde, Podemosek aldarrikatu du legea indartuta aterako dela hainbat epailek ezarritako zigorren murrizketak eragindako polemikatik. Eztabaida horrek orain arauaren aurka dauden politikari aurrerakoiak "erretratatzeko" balio du, PSOEren buruzagiek eta Mas Madridek araua zuzentzearen aldeko jarrera agertu ostean.

Era berean, alderdi moreak berretsi du legearen testuak ez duela hutsunerik, zenbait legelarik eta Errioxako Auzitegiaren irizpideak adierazi duten bezala, eta azpimarratzen du arazoa epaileen zati baten "joera matxista" dela.

Pablo Echenique Unidas Podemosek Kongresuan duen bozeramaileak iragarri duenez, legearen gaineko "ekaitz erreakzionarioa" igaroko da, eta eskubideak sendotzea eta aurrerapauso feminista baino ez dira geratuko. Gainera, egun hauetan "askok aurrerakoitasunean ere atzera egiteko" baino ez dutela balio izan nabarmendu du.

"Nik ulertzen dut oso gozagarria dela orain zenbait politikari aurrerakoirentzat legearen aurka egitea (…) baina zuhurtzia eskatuko nuke", adierazi du Echeniquek aipamen zehatzik egin gabe.


Zapatuan Naiz Market azoka egingo dute Ezkurdin, 30 postu baino gehiagorekin

Merkatu alternatibo honek eskualdeko eta inguruetako ekintzaileen postuak batuko ditu.

Durangoko Naiz Market azoka alternatiboak 7. aldia egingo du zapatua honetan. Nobedade nagusia da Andra Mariko elizpean barik, Ezkurdin egingo dutela. 30 postutik gora jarriko dituzte 10:30etik 19:30era.

Honako postu hauek egongo dira:

Arima Basque Brand: arropa eta osagarriak.

Halo, bitxiak eta poltsak.

I.b. soaps: osagai naturalekin egindako produktu kosmetiko eta kandelak.

La galga menta: osagarriak (poltsak, belarritakoak…). Eskuz egindako diseinu propioak.

Enara Artesania: belarritakoak eta buztin polimerikoz egindako bitxiak.

Irama_nineu: ehun-osagarriak.

Ongizate: ehunak eta bitxiak.

Matxetenekua: buztin polimerikoz egindako bitxiak.

Izarbe: osagarriak.

AGTZ: kamisetetan egindako arte grafikoa.

Garbidogi: katu eta txakurrentzako elikadura naturala.

LilRousse: Eskuz egindako arropa eta osagarriak.

Sinergias Kármicas Aromaterapia: kosmetika, perfumeak, aho-hortzetako osasuna…

Estudio de la Nieta: eskuz egindako bitxiak.

Flamenca y Morada: motxilak, poltsak, gerriko poltsak…

Gura Brand: arropa.

Gigil Design: bitxiak, batez ere.

Maite del Olmo: haur-arropak eta osagarriak.

Mañeko: gozogintza eta ogia.

Ione Iruretagoiena: kamisetak, kirol-jertseak, poltsak.

Ciaobellaido: bitxiak.

Aine: bitxiak eta osagarriak.

Ai Ene: motxilak, totebag, belarritakoak.

Háica Nana: Mexikoko osagarriak eta artisautza.

Victoriosa: arropa eta osagarriak.

Baby Mundua: haur-arropa eta osagarriak.

Gala Bombers eta totebag.

Oeo Margot: emakumeen moda eta osagarriak.

Garyus: vintage arropa.

Anaitzi: metakrilatozko belarritakoak, bitxiak eta poltsak.

Bruna y Olvido Bolsos: eskuz egindako telazko artidaiutza poltsak.

Acme1 Bolsos: poltsak…


Jersey club: modako estiloaren inguruan jakin behar duzun guztia, moda pasatu aurretik

Darko Eguiluzek dagoeneko eztanda egin duen musika tendentzia izan du hizpide “B Aldea”n.

Darko Eguiluz jersey club estiloaz aritu zaigu "B Aldea"n. Eszena alternatibotik datorren arren, mainstreamera iritsi da joera, eta geratzeko dator.

Kolaboratzaileak azaldu duenez, duela 40 urte sortu zen jersey club delakoa, New Jerseyko Zanzibar Cluben. Oinarri elektronikoak eta soul doinuak uztartuta, helburu bakarra zuten garaiko djek: jendea dantzan sartzea.

Estiloa lehen entzunaldian identifikatzeko hainbat gako eman dizkigu Darkok: "bonbo erreboteak", ohe edo ate zaharren kirrinkak eta beste edozein baliabide bezala erabiltzen diren ahots "pikatuak".

Gainera, jersey clubaren baitan, bi kategoria bereiz daitezke: orijinalak eta remixak. Lehenengoen kasuan, clubean dantzatzeko propio sortutako abestiak daude, aurretik aipatutako elementu guztiekin. Bigarrenean, ostera, jatorrizko bertsioan dantzarako balio ez duten kantei dantzarako elementuak gehitzen dizkiete.

Tartea borobiltzeko, hainbat adibide ekarri dizkigu Darkok: Cookiee Kawaiiren "Vibe", Sen Senraren "Uno de eses gatos" eta Bad Bunnyren "Where She Goes".


Ataunen gaur irekiko dituzte konposgune bana bi auzotan

ATAUN // Konposta modu komunitarioan eta etxeko hondakinak erabiliz egiteko, bi konposgune gaur zabalduko dituzte Ataunen. San Martin eta San Gregorio auzoetan egokitu dute gune bana. Aurretik emandako hitzaldietan parte hartu dutenek soilik dute erabiltzeko aukera, eta parte hartu nahi duten besteek udaletxean jakinarazi behar dute.


Zein eredu nahi dugu, pribatua ala publikoa?

Zergatik idazten dut gutun hau?

Apirilaren 7an irakurri nuen guraso batzuek 2023-2024ko ikasturteko hezkuntza matrikulazioen ondorioz haserretu eta euren iritziak eta aldarrikapenak kaleratu zituztela, eta ika-mika sortu zen.

Hasteko, esan behar dut hezkuntza eredu publikoa nahi dudala, euskalduna, laikoa, doan, inolako segregaziorik gabekoa: arraza-, sexu-, ekonomia- eta gizarte-segregaziorik gabekoa. Nolabait, aitortu beharko genuke segregazioarekin biharko euskaldunei atea ixten diegula.

Nire iritziz, gai horretan bi alde desberdin daude: bata, hezkuntza-sistema publikoa defendatzen eta bere gabeziak salatzen dituena; eta bestea, hezkuntza-eredu pribatua, elitista eta segregazionista defendatzen duena, baina garbi esaten ez duena.

Bestalde, onartu beharko genuke Madrilen egiten dituzten legeek guztiei berdin eragiten dietela; kontrakoa esatea gezurra esatea da, eta argudio horrek eta beste batzuek –hizkuntza, kultura, azalaren kolorea, erosteko ahalmena...– ez lukete balio izan behar iritzi desberdina duenari aurre egiteko.

Bi eredu artean arrakala dagoela aitortuko bagenu, beste gauza bati buruz hitz egingo genuke. Zergatik esaten dut hori? Osasunari buruz hitz egiten dugunean, gure ospitaleen egoerari buruz ari gara –gure profesionalen lan-baldintza txarrei buruz, mediku, erizain, laguntzaile eta garbitzaile faltari buruz–. Hori guztia aipatzen dugunean, ez dugu hitz egiten ospitale pribatuen gainean. Beraz, zergatik ez dugu berdin jokatzen hezkuntzarekin?

Eredu publikoa defendatzen duen inori ez diot entzun ikastetxe pribatuak itxi behar direnik, baina eredu pribatuaren defendatzaileei entzun diet ikastetxe horiek diru publikoarekin finantzatzen jarraitu behar dutela.

Bukatzeko, diru publikoa jasotzen jarraitu nahi duenak publikoa izateko aukera dauka; bestela, enpresa pribatu arrunt gisa funtzionatu beharko du, eta kito.

Oharra: gai horrekin lotuta 2022ko martxoan idatzi nuen gutuna hemen: https://labur.eus/0cbPl.

----------

Piter Encinas

Arrasate


Manifestazioarekin amaitu da aurtengo Gazte Eguna

Aurtengo Gazte Egun atipikoarekin amaitzeko manifestazioa egin dute Mikel Laboa plazatik abiatuta. "Gazteon bizi proiektuak borrokan" lelopean hartu dituzte Usurbilgo kaleak dozenaka gaztek.


Ze txokok, herrik edo lurraldek harritu zaitu gehien?

Iker Iriarte, Ramon Olasagasti eta Unai Ugartemendiarekin jorratu dugu gaia, gure bidaiarien tartean.


Arraunetxeko aisialdi zerbitzuak arrauna herritarren eta bisitarien artean zabaldu nahi du

Familia bat kayaka probatzen Arraunetxean. (Egilea: Aiora Larrañaga) Arraunetxearen aisialdi zerbitzua martxan jarri dute, eta aurrerantzean arrauna bertatik bertara ezagutu nahi duen herritar orok horretarako aukera izango du. Gaur Orioko alkate Beñat Solaberrietak zerbitzuaren aurkezpenean azaldu duenez, herritarrek aspalditik eskatzen zuten aisialdian arrauna egiteko aukera izatea. «Orion arraunaren kultura handia da, baina orain arte herritar soilek ez zuten denbora librean arrauna egiteko aukerarik. Oriotarrengana eta arraunean egin nahi duten herritar guztiengana iritsi nahi genuen, eta horregatik pentsatu genuen aisialdian arraunean egitea ahalbidetuko duen zerbitzua eskaintzean», zehaztu du. Begi-bistan enpresak kudeatuko du zerbitzu berria, eta aurrerantzean arraunean hainbat diziplina egiteko aukera izango da Arraunetxean. Aisialdi zerbitzuko arduradunek azaldu dutenez, bi ildo jorratuko dituzte. Alde batetik, ontziak dituzten herritarrek urtean zehar horiek Arraunetxean uzteko eta aisialdi guneko azpiegiturak erabiltzeko aukera izango dute, apalak alokatuta. Bestetik, herritarrek arraunean egin dezaten materiala alokagai izango dute: kayakak, hainbat tamainatako tostako arraunketa ontziak, arraun surf oholak, ur geldoetarako rafting ontziak eta aulki mugikorrak. «Adin guztietako publikoari zuzendutako jarduerak eskaini nahi ditugu, eta ildo horretatik, ezintasunen bat duten herritarrek ere Arraunetxean kirola egiteko aukera izango dute», azaldu dute. Horretarako Begi-bistan enpresak ikastaroak eta saioak antolatuko ditu ezintasunak dituzten pertsonentzat, Amaia Cadarso kilol egokitu, aisialdi eta turismo irisgarriko teknikariarekin elkarlanean. «Gure helburua aisialdi jarduerak eta kirola denen eskura jartzea da, eta Arraunetxeak horretarako aukera aproposa eskaintzen du», adierazi du Cadarsok. Euskadi eta Arrauna Arrauna Orioko itsas ondare bizi-bizia izanik, Euskadi eta Arrauna izeneko jarduera eskainiko dute Arraunetxean Basquetour Turismo Agentziaren eskaintzaren barruan. Orioko Arraun Elkarteak, Satxota Sagardotegiak eta Begi-bistan enpresak elkarlanean sortu dute hiru orduko irteera, eta bertan arrauna eta sagardoa uztartuko dituzte. Jarduera horretan parte hartzen dutenek lehenik eta behin herrigunean arrauna nondik datorren ezagutuko dute, ogibide izatetik kirol izatera nola pasa zen, besteak beste. «Ez da ahaztu behar, arrantzaleek traineruekin itsasora atera eta arrantzatzen zuten arraina saltzeko bentara itzuli behar zutela. Aurrena iristen zenak saltzen zuen arraina prezio onenean, eta ontzien artean lehia izaten zen; norgehiagoka horiek izan ziren traineru estropaden aintzindariak», azaldu zuen Violeta Bandres turismo gidariak. Behin arraunaren jatorria ezagututakoan, Arraunetxetik abiatuta arraunean egingo dute bisitariek Orioko Arraun Elkarteko Ibon Urbietak gidatuta. «Arrauna maite dugunok oso gustura gaude ekimenarekin. Arraunzale asko dago Euskal Herrian, baina zaila da aisialdian arraunean egitea. Esperientzia honek arrauna sentitzeko aukera eskainiko die herritar guztiei, eta gu ahal dugun neurrian gure esperientzia transmititzen saiatuko gara», gehitu zuen oriotarrak. Arraunean egin eta gero, Satxota Sagardotegian sagardo dastaketa egingo dute bisitariek. Bandresek azaldu duenez, sagardoa beti izan da presente arrantzaleen bizitzan. «Euskal Herrian sagardoa edaten genuen eta arrantzaleak izan ziren modu batera edo bestera sagardoa munduan zehar zabaldu zutenak. Ternuara joaten ziren euskaldunen hainbat testigantzetan, esaterako, sagardoaren inguruko kontuak agertzen dira», zehaztu zuen Bandresek; horregatik, arraunaren eta sagardoaren arteko uztarketa naturala dela uste dute antolatzaileek. Euskadi eta Arrauna esperientziaren inguruko informazio praktikoa eskuratu nahi dutenek edo egitasmoan izena eman nahi dutenek www. begi-bistan.com webgunean edo 943-862241 telefono zenbakira hots eginda izango dute horretarako aukera.


Bergarako merkatariak, "digitalizazioaren bidean" jarraitzeko gertu

Bergarako Udalak eta Bedelkar elkarteak lankidetzan jarraituko dute 2021ean ere, Bergara Bizi ekimenaren barruan. Gabonetako kanpainaren balorazio ona egin ostean, 2021erako lan ildo batzuk zehaztu dituzte; esaterako, erakusleihoak modu berezian apainduko dituzte, besteak beste, Aratusteetan, martxoaren 8an, erramu zapatuan edota sanmartinetan. Horrez gain, "digitalizazioaren bidean" jarraitzeko premia nabarmendu dute, formakuntzaren garrantzia azpimarratuz.

Udal Gobernuak aditzera eman duenez, herriko merkatariak pozik daude aurtengo Gabonetako kanpainarekin. Azaroaren 18tik abenduaren 31ra arteko erosketa-bonuen kanpainan guztira 600.000 euro baino gehiago bideratu zaie aipatutako sektoreei 6.924 bonuen bitartez: "Sektoreak ondo baloratu du oraingoan bonuak offline, establezimenduetan bertan eskuratzeko aukera eman izana, salmenta erraztu baitu. Modu horretan, gainera, edozein perfileko herritarrak izan du hauek erosteko aukera". 5.384 bonu saldu dituzte establezimenduetan bertan eta 1.540 online.

Bonuak eta itxiera perimetrala

COVID-19ak eragindako gertaera batzuk mesede egin dietela ere azpimarratu zuten merkatariek urtarrilaren 14an egindako bileran: "Garai honetan batu diren hainbat gertaerek salmentetan positiboki eragin dutela: Eusko Jaurlaritzaren bonuen eragina, itxiera perimetrala, Udal bonuak… Herritarren aldetik jaso duten inpresioa ere ona izan da".

Bestetik, urtero egiten den erakusleiho lehiaketa egoki baloratu dute, baita aurten herritarren zozketa online egin izana ere. Hori bai, Gabonetan herrigunean jarritako megafoniaren inguruan hainbat kexa jaso dira aurten eta, ondorioz, datorren urteari begira aztertu egingo da gaia.


Erandioko narrazio, ipuin eta bertsopaper lehiaketetan izena emateko epea zabaldu dute

Aurrekoetan bezala, Euskara Zerbitzuak lehiaketarako ezarri dituen baldintzen artean, narrazio zein ipuinetan derrigorrezkoa izango da udal-buletinean hilero azaltzen diren Erandioko berba edo terminoetako hiru azaltzea. Lan onenek 80 eta 100 euro bitarteko dirusariak jasoko dituzte, mailaren arabera.

Erandioko Euskara Zerbitzuak XXI. Narrazio Lehiaketan eta XV. Bertsopaper Lehiaketan parte hartzeko deialdia egin du. Daborduko izen ematea zabalik dago eta narrazioak, ipuinak edo bertsopaperak apirilaren 3ra arte bidaltzeko aukera egongo da.

Antolatzaileek ezarritako baldintzen artean, narrazioetan eta ipuinetan udal-buletinean hilero azaltzen diren berba eta terminoetako hiru erabili beharko dira: "txibu", "ugerixo" edo "murru" bezalakoak, hain zuzen ere. Izena emateko estekan aurkitu daiteke horien zerrenda osoa. Horrez gain, gaia librea izango da, baina idazlanak eta ipuinak ezin izango dira sei orrialde baino luzeagoak izan.

Esteka honetan kontsultatu daitezke lehiaketan parte hartzeko oinarri guztiak, eta beste lotura honetan aurtengo lehiaketan izena emateko galdetegia bete beharko da. Aldiz, honako esteka honetan 2022ko Narrazio eta Bertsopaper Lehiaketako liburuxka eskuratu daiteke.


Zazpi kutsatu gehiago daude Lasarte-Orian

Osteguneko datuak biltzen dituen txosten epidemiologikoa argitaratu dute eguerdian Eusko Jaurlaritzaren Osasun Sailak eta Osakidetzak. Gipuzkoan erregistratutako positibo kopurua pandemia hasieratik egun bakarrean izandako altuena da: 370.

Urriaren lehen erdia joan da eta koronabirusa indarra hartzen ari da Gipuzkoan. Hainbat herritan PCR probak orokortu dituzte, baina horrek zenbatekoetan izan dezakeen eraginaz gain, birusa hedatzen ari dela dirudi. Egun gutxitan bikoiztu egin da eguneko positibo kopurua eta atzokoa pandemiaren hasieratik egun bakarrean jasotako altuena da. Zazpi kasu berri baieztatu zituzten atzo herrian; 80 hilabeteko lehen 15 egunetan. Ez dira gutxi, baina iraila erdialderako pilatuta zeudenak baino gutxiago badira.

Beterri-Buruntza eskualdea osatzen duten eskualdeetan ere albiste onik ez dute. Bereziki kezkagarrria da Astigarragan eta Hernanin atzemandako kopurua.

Andoain: 6

Astigarraga: 10

Hernani: 19

Lasarte-Oria: 7

Urnieta: 8

Usurbil:10 1

Ostegunean 11.263 PCR proba egin zituzten Euskal Autonomia Erkidegoan eta haietako % 7,3 positiboak izan ziren. Hau da, 828 kutsatze berri erregistratu zituzten, pandemia hasi zenetik bildutako bigarren datu txarrena. Gipuzkoako 370 kasuez gain, Bizkaian 329 hauteman zituzten atzo; Araban, 116; eta gainerako zortziak EAEtik kanpo bizi diren herritarrak dira. R0a 1,24 da.

COVID-19ak eragindako 40 lagun ospitaleratu zituzten atzo. Orotara, 264 dira EAEko ospitaleetan dauden gaixoak, horietako 50 ZIUn.


Kadete nesken taldea Ohorezko Mailara igo da

Aizkorri Goierri nesken kadete futbol taldea ohorezko mailara igo da. Denboraldi bikaina egin dute. 35 puntu lortu dituzte, 11 partidu irabazita, bi berdinduta eta bakarra galduta. Haien multzoan bigarren geratu den Danena K.E-ri 11 puntuko tartea atera diote. Xabat Maioz eta Xabier Alustizak zuzentzen dute eta Mutiloako, Ormaiztegiko, Zegamako eta Segurako neskek osatzen dute taldea. Hurrengo denboraldiari begira, taldeak bi erronka ditu. Batetik, nesken egitura indartzea, eta bestetik, senior mailan lehen aldiz taldea izatea. Azken hori lortzeko, kanpaina bat egingo du klubak taldekide gehiago lortzeko.


“Lasaitasuna izan zen garaipenaren gakoa”

Denboraldia amaitu duzu?

Ez. Abuztu hasieran Espainiako Txapelketa daukat, eta abuztu amaieran eta irailaren hasieran bi Munduko Kopa ditut, Pauen (Okzitania) eta Seu d’Urgellen (Herrialde Katalanak). Horren ostean, Munduko Txapelketarekin amaituko dut denboraldia.

Zer da Munduko Kopa?

Ranking moduko bat da, eta normalean urtean bost jardunaldi egiten dira, nahiz eta aurten Olinpiar Jokoak daudenez, lau jardunaldi egingo diren.

Zer moduz joan dira azken nazioarteko txapelketak?

Europako Txapelketa oso ondo joan zen, baina Munduko Kopak zailagoak egin zaizkit, jende gehiago egoten baita. Australian eta Zeelanda Berrian, adibidez, piraguista oso onak daude. Finaletara iritsi nahi nuen, baina akats batzuk direla eta ez dut lortu.

Nola hasi zenuen ostera irabaziko zenuen Europako Txapelketa?

Egia esanda, txapelketa ez nuen horren ondo hasi; sailkapen fasean ez nintzen ondo ibili, eta ez nintzen lehen hogeien artean sailkatu. Hau dela eta, bigarren aukerako txandan finalerdira sailkatzea lortu nuen. Finalerdian oso ondo aritu nintzen, laugarren geratu nintzelako, eta finalean irabazi egin nuen azkenean, nahiz eta hasiera ez nuen guztiz ona egin.

Uste dut garaipenaren gakoa lasaitasunean egon zela: hasieratik hasi nintzen lasai, zorakeriarik egin gabe, eta azkenean ondo joan zitzaidan.

Finalaren aurretik irabazteko aukerak zenituela uste zenuen?

Nik beti pentsatzen dut finalean edozeinek irabazi dezakeela, nahiz eta beti dauden faboritoak. Hala ere, haiek ere huts egiten dute batzuetan, eta tarteka ez dira ezta finalera ere iristen.

Aurtengo Europako Txapelketaren finalean faborito asko zeuden, baina aukerarik ez dudala pentsatzen badut ez dut ezer ere ez lortuko. Azken finean, konfiantza ere izan behar duzu zeure buruarengan, nahiz eta zaila dela jakin.

Gainera, zuen kirolean kanpo faktoreek asko eragin behar dute.

Hala da, zoriaren portzentajea beste kirol batzuetan baino altuagoa da. Une askotan galdu dezakezu denbora zure esku ez dauden faktoreak direla eta.

Tokioko Olinpiar Jokoetan egongo zara?

Ez. 2019. urtean egin zen hautaketa proba, eta nik sorbalda operatu behar izan nuen; sailkatzeko aukera guztiak galdu nituen.

Parisko Olinpiar Jokoetara joatea posible ikusten duzu?

Hurrengo olinpiar zikloa urtebete laburragoa izango da, eta horrek gauzak aldatu egiten ditu. Hala ere, posible ikusten dut bertan egotea, eta hori da helburua, baina ez dut soilik horretan pentsatzen; izan ere, soilik horretan banabil buru-belarri, eta ez badut joatea lortzen, kolpea gogorragoa izango litzateke. Nahiago dut urtez urte joan; poliki poliki, eta txartela lortzen badut, primeran.

Zertan eragin dezake hurrengo olinpiar zikloa laburragoa izateak?

Prestakuntza asko aldatzen da; nire ustez, 4 urteko olinpiar zikloa luze egiten da, nahiz eta batzuek esan ez dela hainbeste denbora. Azken zikloa, adibidez, 2016. urtean hasi zen, eta niri behintzat oso urruti dagoela iruditzen zait; 19 urte nituen bakarrik.

Piraguarekin batera ikasketekin jarraitzen duzu?

Bai; joan den urtean magisteritza amaitu nuen, eta psikologia ikasten hasi naiz orain. Ez nago piraguan bakarrik zentratuta, eta gainera uste dut ikasketek deskonektatzen laguntzen didatela. Besteek ez dakit, baina nik ezingo nuke nire bizitza piraguan ibiltzera eta entrenatzera mugatu. Oreka bat izateak laguntzen dit.

Hala ere, une batzuetan zaila izan behar du maila goreneko kirola ikasketekin uztartzeak.

Bai, dudarik gabe. Denboraldi aurrean, Donostian nagoenean, ez da hain zaila. Kanpora joan behar dudanean izaten da zailena, nire ikasteko txokotik kanpo, hoteletan adibidez, kosta egiten zaidalako. Nabaritu dut bigarren lauhilekoa zailagoa egin zaidala lehenengoa baino.

Azken Munduko Kopan, adibidez, ostiralean eta igandean lehiatu behar nuen, eta larunbat goizean bi azterketa izan nituen, online.

Ur bizietako piraguismoak zer zailtasun duela esango zenuke?

Burua oso hotza izan behar duzula uste dut. Izan ere, egunero jendearekin entrenatzen duzu, baina txapelketa beti bakarka egiten da. Bakarrik egote horrek karga psikologiko handia du, txapelketa ez baita fisikoki ondo egotean bakarrik oinarritzen. Garbi dago fisikoa eta taktika oso aspektu garrantzitsuak direla, baina buruz indartsu dagoenak aukera gehiago ditu.

Zenbat kategoria daude?

Bi kategoria daude, C1 eta K1, eta bakoitzean neskak eta mutilak banatzen dira. K1 kategorian piraguista eserita dago eta bi pala ditu arraunean, eta C1 modalitatean, berriz, belauniko zaude, eta pala bakarra duzu arraunean. Ni azken honetan ibiltzen naiz.

Maialen Chourrautekin entrenatzeak zer suposatzen du zuretzat?

Azkenaldian askoz gehiago entrenatzen dut berarekin, eta zorte handia dut. Maialenekin entrenatzen dugun guztiontzat da inspirazioa. Nik, adibidez, txikitatik ezagutzen dut eta jarraitzen dut, eta bere bilakaera ikusi dut. Oroitzen dut Beijingo Olinpiar Jokoetan hamaseigarren geratu zela, eta finalerdietara lehen hamabostak bakarrik pasatzen zirela. Nik 11 urte nituen orduan.

Ordutik hona sekulako emaitzak lortu ditu, eta zenbat lan egin duen ikusi dut. Entrenatzeko izan duen jarraikortasun horrek ere inspiratzen nau, ez emaitzek bakarrik. Ispilu moduko bat da, eta gauza handiak egin ditzakegula sinestarazten laguntzen digu.


Viphoto Fest tailerreko hamar artisten erakusketa kolektiboa ikusgai

Abenduaren 10era arte, Viphoto Fest-en azken ediziotik sortutako RE erakusketa kolektiboa ikusgai dago Vital Fundazioa erakusketa zentroan, Arabako Argazkilaritza Elkartearen eskutik.

Altura Projects egitasmoko Alejandro Marote eta Iñaki Domingo argazkilarien Viphoto Fest argazkigintza tailerrean parte hartu zuten bertako hamar artisten aukeraketa da RE, Vital Fundazioa erakusketa zentroaren azken erakusketa.

Sormen prozesua otsailean hasi zen, egileek Viphoto Fest tailerrean parte hartu zutenean. Argazkigintza, collagea edo instalazioa bezalako diziplinak erabiliz, bertan landu zuten lehen ideia berrinterpretatu dute, lanei esanahi berri bat emateko. RE izenburupean, hainbat formatutako argazkiz osatuta dago erakusketa, zenbait euskarritan, markoarekin, bideoetan, apal-gainean edo ispiluetan, besteak beste.

Erakusketa kolektiboan bertako hamar artistak parte hartuko dute: Ana Padro (REM), Asier Aguinaco (REcreavisse), David Guerrero (REgresión), Elena de la Rua (REsurrección), Jabi Soto Madrazo (REflexión), Javier de Reparaz (REligare), JoseanPablos (REconfigurar), Joxean Olazagoitia (RE Zen), Manuel Vazquez (RE Uso) eta Yone Estivariz (REaniMAR).

Lan guztiak abenduaren 10era arte egongo dira ikusgai Vital Fundazioa erakusketa zentroan, Posta kaleko 13. eta 15. zenbakietan. Asteartetik larunbatera, 18:00etatik 20:30era eta 12:00etatik 14:00etara; igande eta jaiegunetan, 18:00etatik 20:30era.

Gainera, bisita gidatuak ere eskainiko dituzte, gaztelaniaz eta euskaraz, azaroaren 20an eta abenduaren 4an, 19:00etan; gehienez ere, bost laguneko talde txikitan. Aldez aurreko erreserba egitea derrigorrezkoa da, sociedadfotografica@gmail.com helbide elektronikoan edo 945 243 922 telefono zenbakian.


Partzuergoko herri lurretako aprobetxamenduak eta bideak araututa

Irurtzun-Etxeberriko Fazeriako Batzarrak Herri lurretako aprobetxamenduak eta bideak arautzen dituen ordenantza onartu du.

Elkarrekin partekatzen duten lurrak dituzte Irurtzunek eta Etxeberrik, eta hango herritarrek aprobetxatu eta erabil ditzakete. Horien administrazioa, xedapen-egintzak, defentsa, berreskurapena eta aprobetxamendua egoki kudeatzeko ordenantza onartu du partzuergoa kudeatzen duen batzarra, Irurtzungo Udalak eta Etxeberriko Kontzejuak osatzen dutena. Onartutako araudian, besteak beste, larreen kudeaketa, haien erabilera herritarren esku nola utzi, etxerako egurraren aprobetxamendua, bestelako aprobetxamenduak, bide sarearen erabilera, arau hausteak eta bestelakoak jaso dituzte.


Ander Ericek irabazi du Baigorriko Euskal Trails ultra traila

Ultratraileko 133 kilometroak hamasei ordu eta erdian egin zituen

Sakana Bizirik Mendi Kirol talde sakandarreko Ander Erice Tornariak 133 kilometro luze eta gogor dituen Euskal Trails ultra trail gogorra irabazi zuen asteburuan Baigorrin. Korrikalari arbizuarrak ostiralean hartu zuen irteera eta larunbatean bakar bakarrik iritsi zen ikuslez mukuru zegoen Baigorriko helmugara, txalo zaparrada artean, hamasei ordu eta erdi luze korrikan eman eta gero (16:30:45).


Eider Rodriguez idazlearekin solasaldia izanen dute ortzegunean Lesakako Liburutegian

Lesakako Liburutegiak Eider Rodriguez idazlearekin topaketa antolatu du ortzegunerako. 'Eraikuntzarako materiala' Rodriguezen azken liburuari buruz solastatuko dira. Hitzordua 19:00etan izanen da, eta topaketak irauten duen bitartean liburutegiko ohiko zerbitzua eten eginen dute.


Garestik abiatu da euskal presoen aldeko bizikleta martxa

Sarek antolatuta, hiru egunez Nafarroa, Araba, Bizkaia eta Gipuzkoa zeharkatuko ditu martxak, 'Ibilian-ibilian etxerako bidean' lelopean. Larunbat eguerdian bukatuko da, Donostian.

Gaur goizean abiatu da euskal presoen eskubideen aldeko bizikleta martxa. Garesen eman diote abiapuntua, Nafarroan, eta pedal kolpeei ekin aitzinetik ekitaldi bat egin dute herriko plazan. Ibilian-ibilian etxerako bidean leloa jarri dio aurten Sarek bizikleta martxari, eta, hiru egunez, euskal presoen aldeko aldarria Nafarroan, Araban, Bizkaian eta Gipuzkoan hedatuko dute.

Gaurko etapan, Nafarroatik Arabara eginen dute: Gares, Lizarra, Antzin, Kanpezu, Genevilla, Lapoblacion eta Ekora zeharkatuko dituzte, eta Oionen bukatuko dute ibilaldia, 15:30ak aldera. Bihar Bizkaian ibiliko dira: zehazki, Sopelan, Urdulizen, Plentzian, Armintzan, Bakion, Bermeon eta Mundakan. Eta, larunbatean, azkenik, Zumaiatik Donostiarako ibilbidea eginen dute (Gipuzkoa), Getaria, Zarautz, Orio eta Usurbildik igarota. Larunbat eguerdian emanen diote bukaera martxari, Donostiako Alderdi Ederren eginen duten ekitaldi batekin.

Alkatearen harrera Garesen

Garesko ekitaldian, Oihan Mendo Goñi alkateak (EH Bildu) harrera egin dio bizikleta martxari: «Bizikleta itzuli honek preso eta iheslarien etxeratze bidean bultzada izan asmo du, eta guk ere, Garestik, bide horri gure aletxoa jarri nahi izan diogu gaur». Alkatearen hitzetan, «elkarbizitzaren bidean ezinbestekoa» da euskal presoak «etxerako bidean» jartzea: «Horretarako, Euskal Herriratzea eta graduen progresioa ezinbestekoak dira, eta horixe da datozen hiru egunetan guztion artean zabalduko dugun mezua».


Azkoitiko San Martin auzoan mendi lasterketa jokatuko dute larunbatean

Bihar, San Martin egunez, herriko ikastetxeetako ikasleak kanpaia jotzera joango dira ermitara

San Martin festak ospatuko dituzte asteburuan Azkoitiko San Martin auzoan. Bihar, azaroak 11, San Martin eguna izango da, eta ohitura zaharrari eutsiz, herriko ikastetxeetako ikasleak joango dira kanpaia jotzera. Larunbatean, berriz, Mikologi elkarteak antolatuta, San Martin lasterketa jokatuko dute, hirugarren urtez jarraian. Zortzi kilometroko proba da, eta 11:00etan hasiko da. Izen ematea 10:30ean izango da, tindategian, sei euroren trukean. Lasterketa amaitzean, parte hartzaile guztientzat hamaiketakoa izango da, eta hainbat zozketa egingo dituzte: herriko tabernetan afariak, kirol dendek emandako produktuak eta masajeak hartzeko bono batzuk banatuko dituzte korrikalarien artean.


Ostadarreko kadeteak zilarrezko mailako txapeldun izan dira Terres de L'Ebre nazioarteko torneoan

Ostadar SKT-ko kadete taldea Terres de L'Ebre nazioarteko torneoan (ITE-DV7) lehiatu da hilaren 7tik 9ra, La Rapita herrian (Tarragona, Herrialde Katalana). Zilarrezko mailako finalera iritsi eta garaikurra ekarri dute Lasarte-Oriara. Fair play edo joko garbiaren saria ere jaso du talde urdin-beltzak

Ostadar SKTko kadetea Tarragona aldera egin du bidaia Aste Santuan. Terres de L'Ebre nazioarteko torneoan (ITE-DV7) parte hartu du talde urdin-beltzak.

Multzoen fasean ez zuen Ostadarrek zorterik izan. Partida bakarra irabazi zuen 3-0 emaitzarekin eta beste bi neurketa gol batengatik galdu zituen. Ondorioz Zilarrezko mailako lehiareko sailkatu zen.

Final laurdenetan norgehiagoka gogorrari aurre egin eta 0-1 irabazi zuen. Finalaurrekoa ere zirraragarria izan zen husna berdindu eta penaltietan jokatu zen finalerako txartela. Hiru penalti bota zituen talde bakoitzak eta 3-2 irabazi zuen Lasarte-Oriako taldeak.

Finalean CF Unio Can Rull talde katalanaren aurka neurtu zituen indarrak Ostadarrek. Finalerdiaren ostean, taldeak ez zuen astirik izan deskantsatzeko. Hala ere, partida ederra egin zuten talde urdin-beltzeko jokalariek eta ederki eutsi zioten aurkariari. Husnako berdinketarekin amaitu zen lehia eta berriro penaltietan erabaki zen garailea. CF Unio Can Rull taldeak hasi zuen jaurtiketen txanda eta lehenean huts egin zuen; Ostadarreko kideek, ordea, bigarren jaurtiketan egin zuten kale. Gainerako jokalariek ez zuten aukerarik galdu gola egiteko eta bosnako berdinketa zegoela, jokalari katalanak ezin izan zuen baloia atean sartu. Hortaz, Ostadarrek penaltia sartu eta 5-6 irabazi zuen.

Zilarrezko mailako garaikurraz gain, Fair play edo joko garbiaren saria ere eman zioten talde urdin-beltzari.


“Maila handikoa” izan da Hondarribiko Gaztelua XI. Xake Aktibo Txapelketa

Atzo goizean Hondarribiko Gaztelua XI. Xake Aktibo Txapelketa jokatu zuten, jaietarako antolatu dituzten bi lehietako bat. Marlaxka klubaren arabera, “bikaina” izan da lehen txapelketa, “leku ikusgarriaz gain, maila handiko xakeaz” gozatu ahal izan baita. “Luxua izan da”, diote klubeko iturriek.

Euskal Herri osotik etorritako 50 xakelari baino gehiago lehiatu dira, suitzar sisteman hain zuzen. Sei txandetan izandako lehia estuaren ondoren, Iruñeko Orvina taldeko Pablo Urriza Irizibar izan da garaile. Bigarren postua Patxi Moreno Estebanezentzat izan da, eta Alex Odriozola igo da podiumeko hirugarren koskara. Eihartze Buiza Prieto izan da emakume onena, eta Jurgi Diaz Etxaide izan da klubeko onena.

Sarien ondoren, jokalari guztiek eta bertaratutakoek Klik elkarteak antolatutako luntxarekin gozatu zuten, giro ezin hobean.


Jon Rahm jaka berdea eskuratzen duen bigarren euskalduna da Augustako Mastersean irabazi ostean

Txapelketa trakets hasi arren, barrikoztarrak aldea murriztu eta azken kolpeetan lortu zuen garaipena eta jaka berde preziatua, munduko sailkapeneko lehen postura itzuliz. Hori eskuratzen duen bigarren golf-jokalari euskalduna da, Txema Olazabalek 1994an eta 1999an lortutako garaipenak berdinduz.

Jaka berdea Augustako Masterra irabazten duten golf-jokalariei ematen zaien oroigarria da. Jantzi hori urte betez izan dezakete garaileek, Augusta National Golf Clubera itzuli aurretik. Rahmek berea eskuratu du Mastersa irabazi ostean, eta bere bigarren major, edo txapelketa nagusia, eskuratu ondoren.

Gainera, barrikoztarra jaka berdea janzten duen bigarren golf-jokalari euskalduna da, Txema Olazabalek 1994an eta 1999an lortu zuen marka berdinduz. Hondarribitarra izan zen Rahm zoriondu zuen lehenetarikoa eta garaileak kontatu duenez, "beste askoren artean lehena dela esan zidan. Uste dut elkarrizketak gehiago iraun izan balu biok negarrez bukatuko genukeela. Historia errepikatzea gustatzen zait".

Eduardo Celles getxoztarra Rahmen lehen entrenatzailea izan zen eta bere garaipena Frantziako Tourreko maillot horia irabaztea bezalakoa dela azpimarratu du: "Jonek egokitzen jakin du; ez da bere errutinetatik irten, eta kontzentratuta egon da denbora guztian. Horrek erakusten du gaur egun duen konfiantza eta golferako gaitasun ikusgarria".

Garaipen honegaz, Barrikako golf-jokalariak daborduko urteko laugarren txapelketa irabazi du, eta munduko lehen postuan finkatu da. Halaber, barrikoztarrak Augustako Mastersa eta Estatu Batuetako Irekia irabazten dituen lehen golf-jokalari europarra ere da.


Poesia emanaldi musikatua: 'Burdin hariak eta plastikozko koilarak'


Andoain behelaino artean

Larunbatean egindako grabazioa, zeinean Andoain lainopean ageri den.


Ilundu aurretik geratzen diren koloreak

Udako argazki lehiaketan sari ezberdinak irabazteko aukera dago.

Kolore ezberdinak uzten dizkigute udako egunek, eta horietako ederrenetako bat ilundu aurretik zeruan dauden izpiak direla esan genezake. Baina ez da bakarra. Zeintzuk dira zuretzat udako kolore ederrenak? Erakutsiguzu zein diren, hartu parte Udako Zozketa Berezian eta irabazi sari paregabeak!

Zure argazkiarekin parte hartzea erraza da: aplikazio honetan sartu eta igo argazkiak Ataria.eus-era.

Lehiaketan parte hartzeko epea irailaren 18a da. Oinarriak eta bestelako informazio guztia berriz, hemen aurkituko dituzu.

Gogoratu, Atarikidea baldin bazara izenaren ondoan zure harpide zenbakia idatzi beharko duzula.

Animatu eta parte hartu!


Tipi-tapa eskualdea zeharkatzeko gonbita, urriaren 17ko Buruntzaldeko Ibilbideen 13. Egunean

Pandemiak ekimena iaz ospatzea eragotzi ostean, aurten bai, urriaren 17an Andoain, Lasarte-Oria, Urnieta eta Usurbil lotuko dituen ibilbideen egunaren 13. edizioa bueltan da. Antolatzaileek ostiral honetan aurkeztu dituzte xehetasunak, agerraldi bidez.

Duela urtebete, garai honetan eta covid19aren hedapenaren gorakada tarteko, pixkanaka eremu gorrira igarotzen zihoazen inguruotako udalerriak eta udalerri mailako itxiera perimetrala ezarri zen. Tarte horretan antolatuak ziren hainbat ekimen bertan behera geratu ziren; tartean, eskualdeko udalerriak lotzen zituen Buruntzaldeko Ibilbideen Eguna. 13. edizioa behar zuena, aurten bai, osasun krisialdiak hobera egin duenez, ohi bezala ospatu ahalko da, urriaren 17an.

Ibilbide luzea jorratu duen ekimenak kirol arloan elkarlanean diharduten Andoain, Lasarte-Oria, Urnieta eta Usurbilgo udalerriak batuko ditu. Ohi bezala tokian tokiko mendizaleen bilguneekin elkarlanean antolaturiko hitzordu hau ez da lehiakorra izaten. "Edozein publiko motarentzat egokia den jarduera fisikoa egiteko eta Buruntzaldea eskualdeko eta bere landa-ingurune naturala ezagutzeko aukera dugu ekimen honekin", antolatzaileen esanetan.

Hilaren 17ko ekimenean, bost ibilbide izango dira aukeran, "landako paisaiatik barrena paseoez gozatzeko, belardiak eta basoak zeharkatuz eta baserri, baseliza, karobi eta, natura nahiz kultura aldetik, interesgarriak diren beste leku batzuetara hurbilduz".

Gogoan izan, ibilbideok osatzeko mugikorrean baliatu ahalko duzuen Navi Ruta aplikazioa lagungarria izango zaizue. Bidean zehar kontrolak eta anoa eskainiko duten postuak jarriko dituzte antolatzaileek. Norbera bere udalerrira itzultzeko autobus zerbitzua ere egongo da.

BURUNTZALDEKO IBILBIDEEN 13. EGUNA

Eguna: urriak 17, igandea.

Ordua: 8:00-14:00.

Kontrolak eta anoa eskainiko diren postuak ezarriko dituzte herri guztietan:

Andoainen eta Urnietan: herriko plazan.

Lasarte-Orian: Elizatze plazan.

Usurbilen: Santueneko bidegurutzean eta Aginagako Mapil baserri ondoan.

Bideetako seinaleztapena, udalerri bakoitzaren kolorean: Andoain urdina, Lasarte-Oria urre zaharra, Urnieta berdea eta Usurbil laranja. Udalerri guztietan bideei buruzko informazio panelak.

ANDOAIN – LASARTE-ORIA. Buruntza mendia zeharkatuz edo gailurra eginda. Koloreak: urdina eta urre zaharra; 7,9 km. Soilik oinez egin daiteke, eta beharrezkoa da mendiko oinetakoak erabiltzea.

ANDOAIN – URNIETA. Koloreak, urdina eta berdea; 4,8 km. Oinez edo bizikletaz egin daiteke, eta beharrezkoa da kirola egiteko oinetakoak erabiltzea.

ANDOAIN – USURBIL. Andatzatik barrena. Koloreak, urdina eta laranja; 14,9 km. Soilik oinez egin daiteke, eta beharrezkoa da mendiko oinetakoak erabiltzea.

LASARTE-ORIA – URNIETA. Koloreak, urre zaharra eta berdea; 3,9 km. Oinez edo bizikletaz egin daiteke, eta beharrezkoa da kirola egiteko oinetakoak erabiltzea.

LASARTE-ORIA – USURBIL – AGINAGA. Koloreak, urre zaharra eta laranja; 9 km (Santuenetik barrena Aginagako Mapil ingururaino). Oinez edo bizikletaz egin daiteke, eta beharrezkoa da kirola egiteko oinetakoak erabiltzea.

Lagungarria: Navi Ruta aplikazioa, telefono mugikorrarentzat egokia, ibilbideren bat egiterakoan informazioa modu jarraituan jasotzeko; kokapena, jarraitu beharreko norabidea, interes-guneak... Aplikazioa deskargatzeko eta ibilbide bakoitza aktibatzeko udalerri bakoitzean jarrian dauden paneletan jarritako QR kodeak eskaneatu beharko dira edota herri bakoitzari dagokion zenbaki hau jarri beharko da: 125 (Andoain), 123 (Lasarte-Oria), 126 (Usurbil), 124 (Urnieta).

Autobus zerbitzua: 12:00etan irtengo da Aginagako Ezpaldiko gasolindegitik eta 14:00etan azkena toki berdinetik. Ibilbideko geltokiak: Aginaga (Ezpaldiko gasolindegia), Usurbilgo San Ignazio biribilgunea, Lasarte-Oriako Dorretxeko biribilgunea, Andoaingo Goikoplaza atzealdea eta Urnietako Kioskoa. Geltokietan jarriko dute autobus ordutegia.

Antolatzaileak: Buruntzaldeko udaletako kirol zerbitzuak (Andoain, Lasarte-Oria, Urnieta, Usurbil).

Laguntzaileak: Andatza Mendi Elkartea (Usurbil), Euskalduna Mendigoizale Elkartea (Andoain), Ostadar S.K.T. mendizaleen eta ipar-martxa sailak (Lasarte-Oria).


"Taldeko kide guztiekin oso eroso sentitu naiz"

Mundu berri bat guztiontzat diskoko abestietako baten letra idatzi du bertsolari gazteak, eta esperientzia gustatu zaiola azaldu du. Hamar elkarteri abesti bana egin diete bertsolariek eta musikariek, eta zarauztarrak Oporrak Bakean elkartearena egin du; ondo ezagutzen duen proiektua da, gainera.

Bizipoza elkartearen Mundu berri bat guztiontzat diskoan hartu du parte Aner Peritzek (Zarautz, 2002). Elkarlanean aritu da musikagintzan ibilbide luzea dutenekin, tartean Xabi Zabala zarauztarrarekin eta Miren Narbaiza eta Aitor Gorosabel eibartarrekin. Zabalak sortutako doinuari letra jartzea izan da Peritzen lana; eta kantua abestea, Narbaiza eta Gorosabelen zeregina. Bada hilabete diskoa argitara eraman zutela, eta entzungai dagoela Aukerak eta zu abestia, Oporrak Bakean proiektuari buruzkoa.

Telebistan entzun zintugun esaten babestuta eta eroso sentitu zinela proiektuan, bertsolari eta musikari handien artean.

Hala da. Deitu zidatenean, ez nekien zenbaterainoko handitasuna zeukan proiektuak, nik baiezkoa eman nuen normal-normal, eta konfinamenduan hasi ginen bilerak online egiten, eta aurreneko bileran ikusten dituzu Nerea Ibarzabal, Julio Soto, Amets eta Maialen... Uf... Ez nekien oso ondo non sartzen nintzen, eta bat-batean konturatu nintzen noraino sartu nintzen. Hasieran errespetua eta beldurra ematen dizu. Esaten diozu zeure buruari: 'Joe, hauen ondoan nik zer letra txar egin behar dut'. Baina gero, egia da talde osoarekin oso-oso eroso egon naizela eta hasierako beldur horiek pixka bat ahaztuta, ni oso taldearen parte sentitu naizela, eta uste dut hori beraiei ere eskertu behar zaiela.

Abesti bati letra jartzen zenion aurreneko aldia zenuen.

Inoiz ez zidaten eskatu letra jartzerik, bertso arloan eta poesian ere zertxobait eginda banago, baina halakorik ez didate eskatu izan. Aurreneko aldia zen, eta gustatu zait esperientzia.

Xabi Zabalak sortutako melodiari jarri diozu letra. Aholkurik eskatu diozu inori?

Xabi Zabalarekin hitz egin nuen aurrena. Hark melodia prest zuenean, bidali egin zidan, ahotsarena xirula moduko batekin jota, eta horren gainean idatzi nuen letra. Berak ere komentatu zidan musika nondik sortu zuen. Letra idaztea, berriz, nahikoa neure kasara egin nuen, egia esan. Baditut lagunak horrelakoetan iritzia eskatzen diedanak, baina gero badakizu beti esango dizutela 'oso ondo dago'. Baina ondo etortzen da, pixka bat sinesteko zure letra horretan.

Zer mezu azpimarratu nahi izan duzu abestian?

Neuk baneukan harremana proiektu horrekin, eta helburua ez zen bakarrik azaltzea zer den Oporrak Bakean, baizik eta zer den azaltzearekin batera, esatea proiektua izan dadin behar direla umeak udan hartuko dituzten familiak. Hortaz, ez da bakarrik esatea 'begira zer gaizki dauden sahararrak', baizik eta aldarrikatzea sahar horiek etortzearen aldeko proiektua dela, eta horretarako familiak ere behar direla. Saiatu naiz hori guztia batera egiten. Abestiaren doinua bera ere ez da tristea, nahikoa alaia da melodiaz ere, eta hori Xabi Zabalak ere esan zidan, eta saiatu naiz hori ere pixka bat zaintzen. Alegia, helburua izan da aldarrikatzea aldi berean sahararren egoera zein den, zergatik den dena, eta esatea hemengoei ere, hori aldatzeko gure aletxoa jartzen saiatu behar dugula.

Etxean dituzu bi pertsona, gurasoak, oso inplikatuta Saharautz elkartean, eta aita, gainera, bertsolaria. Presioa sentitu duzu, edo agian kritikoenak beraiek izan dira letra entzundakoan?

Nik teknika bat landu nuen, izena duena Ez kritikatzeko ez diet esango, kar-kar. Hasieran asko idazten nien, ohitura handia nuen, baina azkenaldian nahiko utzita nago hori. Behin letra egin nuenan erakutsi nien, hori bai, eta gustatu zitzaien. Presioa baino gehiago da beraiek ere ezagutzen dutela proiektua, eta uste dut kanpotik ikusita baino oraindik balio gehiago duela beren iritziak, ezagutzen dutelako eta gertukoa zaien zerbait delako.

Esan duzu gustatu zaizula esperientzia. Orain zertan zabiltza buru-belarri? Bertsotan?

Bai, bertsotan nabil batez ere. Bertso eskolak ematen, saioak ateratzen direnean horietan kantatzen, eta bertsoak idazten. Beti egiten dudan ariketa bat da, ez bakarrik sariketak agertzen direlako; horiek agertu gabe ere, bat-bateko bertsoetarako prestatzeko eta, bestela ere, bertsoak buruan edukitzeko, eta ni neu askatzeko, asko balio dit, asko egiten dudan ariketa bat da, eta gauza horietan, etengabe nabil zorionez, neure esku dagoelako oraingoz, eta hala den bitartean nahiko nuke segi pixka batean. Horrez gain, egia da eskatu didatela beste abesti baten letra egiteko, oraindik ezer zehatzik esan ezin den arren.


Ikasturte amaierako topaketa egingo dute Oarsoaldeko Rugbyzaleek

Oarsoaldeko Rugbyzaleak elkarteak asteazken arratsaldean bukatuko du bere lehenengo denboraldia, eta horri begira topaketa prestatu dute. 19:00etan hasiko da Fanderiako futbol zelaian. Azken saio horretarako gonbidapen irekia zabaldu dute, “jokalari, zale, zein kirol honetan ezer ez dakien edonori begirakoa”.

Gerturatzen direnek, beraz, meleak eta touchak nola egiten diren ikasi eta plakajerik gabeko partida, tokata bat alegia, jokatuko dute, eta amaitzeko, kirol obalaren tradizioa den hirugarren denbora partekatuko dute.

Aurtengoa lehen ikasturtea izan dute eta iazko azarotik aurrera, asteazken eta igandetan ikastaroa egin dute Fanderiako zazpiko futboleko zelaian. Elkarteak oso positibotzat jo du ikastaroekin hasi izana. Xabi Sanchez koordinatzailearen hitzetan errugbia Oarsoaldera hurbiltzeko saiakera izan da, “bi helburu argi genituen hasieran: jokalari eta zale berriak lortzea, eta dagoeneko zirenek erreferentzia bat izan zezatela Oarsoaldean. Biak bete ditugula esan dezakegu eta, datozen urteetan erronka gehiago lortzeko bidea jarraituko dugu”.


Batzar nagusia ostegun honetan, CD Hernanik

Ostegun honetan egingo du batzar nagusia, CD Hernanik. Biterin izango da, arratsaldeko 19:00etan hasita; eta honako gaiak landuko dituzte: Lehendakariaren diskurtsoa; aurreko aktaren onarpena; kirol memoria; 2021-2022 denboraldiko balantzea eta 2022-2023rako aurrekontuaren azalpena eta onarpena, klubeko atal bakoitzean; eta erregu eta galderak.


Bederatzigarrena

“Honela dio ganbarako lanak: irribarre konplizea egin diozue elkarri”. Zortzi irribarre konplize entzun genituen Nafarroa Arenan, baita, Euskal Herriko makina bat egongelatan, arreta bertsoari itsatsita zuten etxeetan ere.

Zortzi bider amu berbera, banaka-banaka kartzela izan ohi zen ganbaratik atera eta, donezaka milaka aurpegiren aurrean, isiltasuna apurtzeko.

Nork bere doinua eta neurria ipini zion irribarreari: bertso-eskolan dabilen neskatila batengana joan zen errima lehenik, eta dibortziatu den amaren zein bere alabaren hartu-emanera egin zuen jauzi ondoren, ilunabarreko Bidasoa ertzean lur hartzeko. Izara artean sartzeko beta izan zuten melodiek, lehen aldietan nahiz bigarren lehen aldietan arnasa estutu, eta, Abandon, metrora igotako fatxa bagoitik kanporatu baino lehen. Zaintza-lanetan murgildua den kolonbiarraren eztarritik irten zen azken aurreko irribarrea, eta eskolako patio trabatsuan amaitu zuen ariketak.

Dena dela, izan da bederatzigarren irribarre konplizerik, txapelketak iraun bitartean, emakume bertsolarien artean luzatu den ahizpatasun begiradarik. Hamaika ate jo eta hara sartzeko gonbitea egin digute irailaren 24an hasi zen bidexkan abiatu ziren hamabost bertsolari emakumeek, eta, maiz, gainera, modu biluzian, bakoitzak bere eztarri urratutik. Errima berriak txertatu dituzte, eta, mikrofonoa zorroztuta, azala tentetzerainoko kantuak xuxurlatu belarrira.

Kemenez luzatu dituzte hankak, gai-jartzailearen erronkari eusteko, jakinda, gibelean utzitako aulki-lerroan duten babesa, jakinda, irribarre konplizea jasoko dutela bueltan, ariketa egin, itzuli erdia eman eta berriro beren aulkian esertzeko bidea hartzen dutenean.

2017ko argazkia errepikatu zen iragan igandean, orain bost urteko ahots berberak etxeratu baitzuen txapela. Aurtengo erretratua, ordea, bide-urratzaileagoa izan da: “Gauzak gertatu daitezkenean gertatzen direla nago, beti gertatu behar zuketena baino beranduxeago”, zioen Lujanbio irabazleak bertsogintzaren soka-tiraren erakusleihorik handienean, finalean, batu zitzaizkion bi konplizeak txaloka zituela: amaierako agurrean, eskerrak eman zizkien Alaia Martin Etxebestek bidea harekin batera egin dutenei, baita, ahalduntzeko ariketan, sare bat josi duten guztiei ere. Beti bezain elegante abestu zuen Nerea Ibarzabal Salegik…

Maialen badakin zer den

historia irutea

merezi dun Olinpora

sorbaldetan erutea

eskertzen dut pentsalari

feministen bertutea

militante euskaltzaleek

nekaezin jardutea

denontzat edertasuna

duintasuna ta arkupea

erretako mundu honek

sarri saltzen digu kea

guztia denean bortxa

presa ta diru-trukea

ekintza iraultzaile bat

da elkarri entzutea.

Hazi ederra erein dute txapelketa honetan. Irrikitan, jada, zein nolako uzta oparoa datorren ikusteko.


Larunbatean oinarrizko elikagaien eta higiene produktuen bilketa

Amasa-Villabonako Elkartasun Sareak, pobrezia egoeran edota bazterketa arriskuan dauden herritarren artean banatzeko oinarrizklo produktuen 3. bilketa herrikoia antolatu du.

Produktu hauen ekarpena egiteko eta biltzeko bi modu egongo dira:

Herriko dozenaka dendetan ezarrita dauden kutxetan.

Larunbatean 10:00etatik 14:00etara Villabonako Eroski eta BM supermermerkatuen kanpoaldean jarriko diren bilketa guneetan.

Hauek dira bilduko diren produktuak:

Oinarrizko elikagaiak:

Olioa, lekaleak, esnea, arroza, pasta, gailetak, kontserbak...

Higiene prodkutuak:

Era guztietako xaboiak, xanpua, bainurako gela, pixoialak, konpresak, deterjentea, lixiba...

Amasa-Villabonako Elkartasun Sareak eta udalak ekarpena (xumea bada ere) egiteko deia luzatzen die herritar guztiei. Elkartasun kolektibo eta antolatuaren bidez, Amasa-Villabonan bizi direnen oinarrizko beharrak eta eskubideak bermatuko ditugu. Gurea, inor atzean edo bazterrean uzten ez duen gizarte justu eta duina izatea lortu nahi dugulako.


PSV Eindhoven, Monaco eta Sturm Grazen aurka lehiatuko du Realak

Realari PSV Eindhovenen (Herbehereak), Monacoren eta Sturm Grazen (Austria) aurka jokatzea tokatu zaio Europa ligan, UEFAK Instanbulen (Turkia) egin berri duen zozketaren arabera.

Aurten, Konferentzien liga estreinatuko da, eta Europa ligan eragina izango du horrek. Izan ere, 48 talde izan beharrean 32 arituko dira txapelketan. Gainera, soilik multzo bakoitzeko lehena sailkatuko da zuzenean martxoan jokatuko diren final-zortzirenetarako. Bigarren sailkatuenek ordea, Txapeldunen Ligako ligaxkako multzoetan hirugarren sailkatzen direnen kontra jokatuko dute otsail amaieran, eta irabazleek final-zortzirenetara joatea lortuko dute.

Ligaxkako partiduak, iraialren 16an hasi eta abenduaren 9an amaituko dira eta finala 2022ko maiatzaren 18an jokatuko da, Sevillako Sanchez Pizjuan estadioan.


Navarro eta Turrientes Realaren lehen taldean arituko dira

Orain arte, bigarren taldeko jokalariak izan dira, baina, aurten, lehen talderako jauzia eman dute. Klubak espero du proiektuari "gaztetasuna, lana eta ilusioa" ematea.

Robert Navarro eta Beñat Turrientes Realaren lehen taldeko jokalariak izango dira. Gauzak horrela, talde txuri-urdinak ia itxita du hurrengo denboraldirako taldea, azken orduko mugimenduren bat gora-behera.

Biek Imanol Alguacilekin egin dute denboraldiaurre osoa, minutu asko jokatu dituzte, eta biek ala biek lan ona egin dute. Hori dela eta, antzeman zitekeen lehen taldeko kide izango zirela.

Klubak, prentsa ohar baten bidez, ofizial egin du harrobiko bi jokalarien igoera, eta "bi urte gazteagoak izan arren", Espainiako 21 urtez azpiko selekzioari egindako ekarpena azpimarratu du eta gaineratu du jokalariak jakitun direla eta prest daudela datozkien erronkei aurre egiteko: Anoetako taldea Europa Ligan arituko da eta Ligan espektatiba altuak ditu.

Klubaren hitzetan, jokalariak proiektuari "gaztetasuna, lana eta ilusioa" emateko igo dira lehen taldera.

Turrientes 12 urterekin iritsi zen Zubietara, denboraldiz denboraldi haziz joan da, eta albistearen ondoren klubaren webgunean egindako lehen adierazpenetan esan duenez, "entrenamenduetan egindako lan guztiaren saria da", eta "dena emango dut Realean jarraitzeko".

Robert Navarro bartzelonarra, berriz, 17 urterekin iritsi zen Donostiara, eta lehen taldeko kide izateagatik "oso pozik" dagoela esan du, izan ere "horra iriste hutsa zaila baita" eta orain "mantendu" egin behar dela gehitu du, nahiz eta gogorarazi duen "azken denboraldietan egindako lanari esker" ari direla emaitzak ikusten.


Esker ona Jose Mari Baztarrika zenari

Lerro xume hauek balio bezate nire esker ona azaltzeko beasaindar guztion izenean Joxe Mari Baztarrika zenari.Eskertza, jakitun naizelako beasaindarrontzat CAF enpresaren etengabeko eraldaketan lidergotza eramateaz gain, lan egiteko modu baten arrastoa utzi zuela. Inork gutxik jarri dezake zalantzan CAF-ek beasaindarrontzako eta Goierrirako suposatzen duena. Mundu globalizatu honetan enpresaren egoitza bertan eta bertakoekin mantentzea eskertzekoa da, besteen artean, baita Jose Mariri ere.Ekonomikoki, eskualdeko enpresa eragile eta lan sortzaile izateaz gain, beasaindarron nortasun-ikurra da eta hori ez da huskeria. Ongizate eta duintasunaren oinarri den enplegutik haratago, kalitatezko enplegua eskaini dio hainbat eta hainbat herritarrei. Zer esanik ez, gure herriaren izena munduan nonahi jarriz.Jose Marik erakutsi digu, formakuntza egoki batek ematen diola edozein enpresari etorkizunerako arnasa. Ez dagoela etorkizunik berrikuntzarik gabe. Enpresen errotzean ezinbestekoa dela nork bere balioa non duen eta zertan den lehiakorra hausnartzea, eta hor inbertitu beharra dagoela. Emaitzak begi bistan daude.Haren kudeaketaren mugarri nagusiak, CAFen nazioartekotzea, joan den mendeko laurogeita hamarreko hamarkadan hasi zena, eta akziodunen nukleo egonkor bat sendotzea izan ziren. Bereziki kartera-sozialaren bidez parte hartzen duten langileak ere inplikatu zituen, Beasaingo taldearen lehen akzioduna izanez. Gaur ikusten ari garenaren erabakietan parte garrantzitsua izan zen Leku-alai etxean hazitako Jose Mari.Bejondeizula! Itzal luzea izan dezala zuk urteetan ereindakoak!


Bigarren eskuko azoka antolatu dute Berrizen

Berriz BHI 3. DBH mailako ikasleen bigarren eskuko azoka egin dute. Azokak iraun bitartean ikasleek errifak saldu zituzten; 84 zenbakia atera zen saridun, eta Berrizko denda batean erabiltzeko 40 euroko bonoa irabazi zuen.

Zapatuan egin zuten azoka, urtarrilaren 28an. Antolatzaileen arabera, ikasleek, irakasleek eta herritarrek begi onez hartu dute ekintza, eta aurrerantzean errepikatzeko gogoa adierazi dute.


Denboraldiko lehen 'challenge'-a Iralan abiatuko dute bihar

Iralako kronoigoerak emango dio bihar hasiera Aiastui txirrindularitza taldearen challenge saioei. Hala, bi urteko etenaldiaren, ostean, Iralako kronoigoera 12:00etan egingo dute. Hilaren 11n, berriz, Uzarragakoak emango dio txirrindulari challenge-ari jarraipena.

Lau saio guztira

Ekainaren 4an, 12:00etan, Iralan

Ekainaren 11n, 12:00etan, Uzarragan

Ekainaren 25ean, 12:00etan, Kalebarrenen

Uztailaren 3an, 11:00etan, San Martzialen


Ibilaldi gidatuak. Aralarko trikuharriak eta paisaiak.

Ibilaldi gidatuak. Aralarko trikuharriak eta paisaiak. Izen ematea: info@mirua.com edo 608560369. Helduak 10 euro eta haurrak 8 euro.


Enplegua bilatu edo hobetzeko orientazio-zerbitzuaren bigarren deialdia abiatuko dute Plentzian

PlentziaLan egitasmoaren bigarren deialdia antolatuko du Plentziako Udalak, bihartik, hilaren 15etik, aurrera. Langabezian dauden edo lanpostua hobetu gura duten pertsonei zuzendutako aholkularitza eta akonpainamendu zerbitzuak pertsonen gaitasun profesionalak eta pertsonalak indartzea bilatzen du, zeregin horretan arrakasta izan dezaten.

Plentziako ekonomia, turismoa, merkataritza, enplegua eta nekazaritza- eta artisautza-jarduerak suspertzeko helburua duen egitasmoa da PlentziaLan. Lan-merkatura bideratutako aholkularitza-prozesu horretan, interesdunek lana bilatu edo hobetzeko tresnak eta akonpainamendua aurkituko dute. Plentziako Udalak antolatzen duen bigarren deialdi horretan izena emateko epea bihar zabalduko dute, hilaren 15ean.

Azaldu dutenez, iazko deialdiak arrakasta nabarmena izan zuen, guztira, 14 pertsonek eman baitzuten izena. Banakako saioen bitartez, Plentziako langabeei zein enplegua hobetu gura zutenei euren gaitasun pertsonalak eta profesionalak sustatzen lagundu zien programak. Izena eman zutenetatik, gehienek enplegua aurkitu dute, eta oraindik horretan dabiltzanak programaren laguntza jasotzen jarraitzen dute lan bila; izan ere, zehaztu dutenez, programak ez du iraupen jakinik, erabiltzaileen helburu, motibazio eta erronken araberakoa da.

"Plentziarren enplegagarritasuna eta lan-aukerak hobetzea laguntzen duen programa da, eta uste dugu oso garrantzitsua dela edizio berri bat abiaraztea, udalerrian eginbehar hori sustatzen jarraitzeko", azaldu du Iñaki Sáenz de la Fuente Udaleko Garapen Ekonomiko, Turismo, Merkataritza eta Enplegu zinegotziak.

Adituen laguntzagaz

Programa orientazio eta akonpainamenduan aditua den teknikari baten gidaritzapean egiten da, interesatuei euren potentziala aurkitzen laguntzeko ardura izango duena. Horretarako, bakarkako orientazioa edo tutoretza-saioak egingo dituzte, alderdi hauek landuz: motibazioa. jarrera, gaitasun pertsonalak, norbere burua ezagutzea, erlaxazio teknikak, emozioen kudeaketa, lana bilatzeko teknikak, helburu profesionalak, lan-merkatua eta laneko elkarrizketak, besteak beste.

Tutoretzak martitzenean egingo dituzte, arratsaldeko 16:30etik 19:30era. Programan parte hartu gura duten pertsona guztiek mezu elektroniko bat idatzi beharko dute garapena@plentzia.eus helbide elektronikora edo telefono hauetako batera deitu: 946 774 199/688 891 766.


Kiroldegiko udal igerilekuko taberna ustiatzeko lehiaketa martxan da

Urnietako kiroldegiko udal igerilekuan dagoen taberna ustiatzeko zerbitzua emateko lehiaketa irekia dago. Pleguetan zehazten den bezala, ustiapen-aldia hiru hilabetekoa izango da, ekainetik irailera bitartekoa, udal-igerilekua irekita egongo den denboraren baliokidea.

Tabernak, txiringito itxurakoak, kokapen berria izango du, eta espazio itxia eta terraza izango ditu. Taberna zerbitzua 10:00etatik 20:30era eman ahal izango da, astelehenetik igandera, etenik gabe. Eskabideak aurkezteko epea ekainaren 2an amaituko da, arratsaldeko 14:00etan.

Informazio gehiagorako, ondorengo estekan sakatu: https://www.urnieta.eus/eu/kontratatzailearen-profila


Covid-19 ziurtagiria baimentzeko eskatu dio Nafarroako Gobernuak Auzitegiari

Javier Remirez Nafarroako Gobernuko bozeramaileak espero du Nafarroako Auzitegi Nagusiak eskaera babestea. "Ez dugu B planik", erantsi du.

Nafarroako Gobernuak lehen urratsa eman du, covid-19 ziurtagiria baimentzeko neurria arautzen duen foru agindua aurkeztu baitio Nafarroako Auzitegi Nagusiari, Javier Remirez Foru Gobernuko bozeramaileak jakitera eman duenez.

Remirezen hitzetan, Nafarroako Gobernuak espero du justiziak ziurtagiria ezartzeko baimena ematea, eta neurria "egokia eta proportzionala" dela gaineratu du: "Oraingoz, ez dugu B planik; beraz, onartzen badute, ondo, eta bestela ere bai", erantsi du. Auzitegiek diotena bere egingo dutela nabarmendu du.

Baimenduz gero, neurria urtarrilaren 6ra arte egongo litzateke indarrean. 50 pertsona baino gehiago hartzeko edukiera duten jatetxeetan, gaueko aisialdian (diskoteketan eta dantzalekuetan, besteak beste), eta baita barnealdeko ekitaldi jendetsuetan ere eskatu nahi dute, jateko eta edateko aukera baldin badago.

Ziurtagiria nola eta nork eskatuko duen galdetuta, Remirezek esan du aipatutako establezimenduetako eta ekitaldietako arduradunen esku egongo dela horren ardura, eta Poliziak ere "ausaz" egingo dituela kontrolak.

EAEko Justizia Auzitegi Nagusiak antzeko neurrien ezarpenari uko egiteak beste aukera batzuk aztertzera eramaten ote dituen galdetuta, Nafarroaren kasuan pandemiaren hasieratik Auzitegiarekin izan duten esperientzia positiboa izan dela azpimarratu, eta beti "oreka egokia" bilatu dela azaldu du. Horregatik, oraingoan ere hala izango dela eta baimena emango dietela uste du.

Egunotan jakin denez, EAEko Auzitegi Nagusiak ez du baimendu covid-19 ziurtagiria ezartzea ostalaritzan eta gaueko aisialdirako lokaletan zuzenbide estatu batean helburuak ez dituelako bitartekoak arrazoitzen, eta, kasu honetan, oinarrizko eskubide ugari ukitzen dituelako.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


«Publiko-itunpeko dikotomia» gainditzea proposatu du EH Bilduk

Hezkuntzaren alorrerako egindako proposamena onartu dute koalizioaren Konferentzia Politikoan. Besteak beste, ikasleen onarpen «irekia, justua eta gardena» egiteko sistema bat diseinatu du


Osasun sistema publikoa eta unibertsalaren alde protesta egitera dei egin du Auzoa elkarteen federazioak

Auzoa elkarteen federazioak Osasun publikoaren aldeko protesta deitu du. 2023an, urtean osasun publikoa desegiten ari direla. Gizarte, auzo eta sindikatu eragileek ohartarazi digute orain dela edo inoiz ez. Osasunaren pribatizazioa gelditu behar dela, osasun pribatua ordaindu ezin duten pertsona askorentzat aukera bakarra delako. Kalera irteteko unea dela azpimarratu dute, Erabiltzaile gisa, ezin ditugu galdutzat jo pandemia hasi zenetik murriztu ziren zerbitzuak, hala nola Deustuko EAGren gaueko zerbitzu presentziala, Olabeagako dispentsarioa, hainbat auzotako pediatria zerbitzuak, Samurreko anbulantzien udal zerbitzua… Halaber, murrizketak egin dira detekzio-programetan, ginekologian, emaginetan, probetan, errehabilitazioan, pediatrian, kirurgietan, etxeko arretan… Gabezia horiek pribatizaziora garamatzate, ahal duten pertsonek ahalegin ekonomikoa egingo baitute beren osasuna egunean mantentzeko. Egoera hori geldiarazteko, Bilboko auzo-elkarteek otsailaren 9an, 19: 00etan, Deustuko (Arangoiti, San Inazio), Alde Zaharreko, Basurtuko (Mazustegi, Kobetas, Altamira, Olabeaga), Santutxuko, Iralako, Errekaldeko, Uribarriko, Bilviko, Olatxu-Abusuko, Zorrotzako eta Otxarkoagako osasun-zentroetan deitutako kontzentrazioetan parte hartzera dei egiten dute.

https://bilbohiria.com/docs2/2023/ibaizabal/230131_osasunpublikoa.mp3

Deskargatu hemen.


Bidasoaren aurkariak EHFko joaneko partida atzeratzea eskatu du, bi positiborengatik

10 eguneko derrigorrezko berrogeialdiaren ostean partidaren aurretik hiru egun bakarrik izango dituzte entrenatzeko. Neurketa abuztuaren 29rako aurreikusita dago.

PAUC talde frantziarrak Bidasoa-Irunekin EHF European League txapelketan jokatu behar duen joaneko partida atzeratzea eskatu du, plantillako bi kidek COVID-19agatik positibo eman ostean. Neurketa abuztuaren 29an jokatzekoa da.

Frantziarrek ohar bat atera dute lurraldeko osasun sailak ezarritako neurrien artean "lehen taldeak 10 eguneko berrogeialdia gordetzea" dagoela azpimarratuz, "lehen taldearekin kontaktua izan duten teknikarien eta administratiboekin batera".

Frantziarren iritziz, "taldeak ezin du horrelako garrantzia duen partida bat jokatu aurretik hiru egun bakarrik entrenatuta".


Hazparnen izan dira Azpeitiko Urola Ikastolako ikasleak

Maiatzaren 23an, Urola Ikastolako ikasleek Hazparnera bidaia egin zuten urtero bezala. Aurtengoan, 30. urteurrena aitzakia hartuta, plan "aberatsagoa" egin zutela azaldu dute. Lehenik, Elyuhar kolegioko hezkuntza erakundearen jarduna ezagutu zuten, eta eraikina, aretoak ikusi eta langileak ezagutu zituzten, besteak beste. Egunerokotasunera gehiago hurbiltzeko asmotan, ikasleak klaseetan sartu ziren eta frantsesez jarraitu zituzten klaseak: teknologia, matematika, historia... Horrez gain, goiza amaitzeko, bi ikastetxeetako ikasleek jolasak egin zituzten harremanak areagotzeko. Bazkalorduan, bertako ikasleekin egin zuten otordua kolegioan, eta haiek prest zutena jan zuten Urola Ikastolako ikasleek ere: ratatouille, wings de pulets eta abarrak. Arratsaldean, berriz, Hazparne inguruak ezagutzeko rafting saioa egin zuten Urola Ikastolako ikasleek, eta bertako inguruak ezagutu zituzten ibaitik.


Ioseba Mateosek Plentziako Badiako zeharkaldia irabazi du

Ioseba Mateos igerilari ibartarrak IV. Plentzia Badiako Ur Zeharkaldia irabazi zuen igandean. 2.700 metroko proba 34.11ko denboran egin zuen.

Larunbatean, Bilbon, VII. Sardinaren Zeharkaldia proba izan zen, eta Mateosek 11,3 kilometroko proban (Bilbo eta Santurtzi artean) seigarren egin zuen, 2.47.34 eginez. Erika Amundarain billabonatarrak 3 kilometroko proban (Sestao eta Santurtzi artean) laugarren postua lortu zuen, 45.07 eginez.


Polisarioak dio Sanchez makurtu egin dela Marokoren presioen aurrean, saharar herria salduta

Espainiako Gobernua Marokoren alboan jarri da Saharako gatazkan. Rabatek filtratu duenez, Pedro Sanchezek eskutitz bat bidali die eta Sahararako erreferendum bat ez, eta Rabatek eskaintzen duen autonomia dela proposamen serio eta errealistena esan dio.


Kikiltzeko asmorik ez

Juan Bar Anaitasunako atezainak dio «dena bikain» eginda Bartzelona mendean hartzeko aukera izan dezaketela: «Desafio garrantzitsua da».


Aurkeztu dute Azpeitiko Udal barruan euskararen erabilera sustatzeko plana

Azpeitiko Udalak abenduaren 3an, Euskararen Egunean, onartutako Euskara Erabilera Planaren V. Plangintzaldia aurkeztu dute gaur Kontxita Martija Euskara batzordeburuak eta Iratxe Ibarra Uema Udalerria Euskaldunen Mankomunitateko teknikariak. 2013tik 2017ra egongo da indarrean plana, eta udaleko Euskara Patronatuak eta Uemak elkarlanean osatu dute. Ainhoa Beristain zinegotzia, Martija eta Ibarra (Argazkia: Erabili.com) Euskararen erabileraren normalizazioa sustatzeko «udalak herritarren aurrean eredu» izatearen garrantzia nabarmendu du Ibarrak. Horretarako, udalaren gaur egungo egoeraren diagnostikoa izan dute abiapuntu. Diagnostiko hori egiteko, «zerbitzuburuekin aurrez aurreko elkarrizketak» egin dituzte. «Ahalik eta errealistenak izateko eskatu zitzaien, egoera benetan nolakoa den garbi izatea garrantzitsua baita». Onartutako planak lau urterako helburuak jasotzen ditu, udalaren irudi korporatiboari, barne harremanei edota kanpo harremanei dagozkienak. Horrez gain, urtean urteko kudeaketa planak osatuko dituzte. Planaren garapena modu egokian zaintzeko jarraipen batzordea ere eratuko dute. Uemak bere baitan hartzen dituen udalak lau multzotan sailkatuta ditu, euskararen erabileraren mailari dagokionez. Sailkapen hori kontuan hartuta, Azpeitia «gorabidean» (nagusiki euskaraz eta ele bietan, euskarari lehentasuna emanda, funtzionatzen dutenak) dagoela esan du Ibarrak. «Emaitza ona da, herri handia dela kontuan hartuta». Udalaren diagnostikoaren emaitzetan «esanguratsuak» egin zaizkion datuak eman ditu teknikariak: «Batetik, udal langileen arteko ahozko erabilera altuagoa izatea espero nuen, inguru hau oso euskalduna dela kontuan izanda. Eurek aitortu dute, ordea, erdararako joera handia dutela, edo elkarrizketak euskaraz hasi eta erdaraz bukatzekoa, batik bat adin batetik gorakoen artean. Datu positiboa udalak egin duen lana da. Adibidez, ordenagailu guztiak euskaraz ditu, eta hori ez dut ikusi udal askotan». Kontxita Martija Euskara batzordeburuak, berriz, 1990eko hamarkadan egiten hasitako lehen urrats haietatik gaur arte udalean euskararen erabilera sustatzeko egindakoa errepasatu du. Lehenengo lanak 1990-1995 epealdian egin zituzten, baina garai hartan administrazioak «erabat gaztelaniaz funtzionatzen» zuela gogoratu du, «baita Azpeitikoak ere». Honen arabera, aldaketa nagusia 1997an Eusko Jaurlaritzak onartutako dekretu batekin etorri zen; udal guztiak euskara planak egitera behartzen zituen dekretu hark. «Harrezkeroztik 16 urte igaro dira. Urte hauetan guztietan lan asko eta handiak egin dira Azpeitiko Udalean euskara gero eta gehiago erabiltzeko». Ahalegin horrek emaitzak izan ditu: Urrezko Bikain Ziurtagiria eskuratu zuen udalak 2009an. Bikain ziurtagiria eskuratu duen lehenengo udala da Azpeitikoa. Beraz, «aurrerapauso handiak» eman dituztelakoan dira. «Baina oraindik badugu zer eginik». Zeregin horietan aurrera egiteko taxutu eta onartu dute, hain zuzen ere, 2013tik 2017ra iraungo duen Udal Barruko Euskara Plana.


Dokumental emanaldia eta solasaldia, Donamartiriko Arberoa Ikastolako kideekin

Apirilaren 15ean, eguena, Itziar Bastarrika oñatiarrak zuzenduriko Lepe Arberoan Komunikazio Ez Bortitza bizitzen (2017) dokumentala emango dute Kulturateko areto nagusian eta ondoren solasaldia egingo dute Txatxilipurdi Elkarteko kideek, Donamartiriko (Nafarroa Beherea) Arberoa Ikastolako kideekin batera. 18:00etan hasiko da emanaldia eta aurrez eman beharko da izena.

"Proiekzioa Txatxilipurdi Elkarteak Komunikazio EzBortitzaren inguruan abian duen lan ildoaren baitan eta Komunikazio EzBortitza; Bizi-hizkuntza bat liburuaren argitalpenaren aitzakiapean antolatu dugu. Ekitaldian Arberoa Ikastolako kideek Komunikazio EzBortitzan oinarritutako eskolako dinamika aurkeztuko digute, eta dokumentala ikusteaz gain, gaiaren inguruan solasteko tartea izango dugu", azaldu dute Txatxilipurdiko kideek.


Hiru preso Euskal Herriratuko dituzte, eta bi gerturatuko

Olatz Lasagabaster eta Patxi Uranga Martutenera eramango dituzte, eta Xabier Perez Aldunate, berriz, Iruñera. Aitor Garcia eta Joseba Segurola, berriz, Burgosko espetxera hurbilduko dituzte.

Espainiako Espetxe Instituzioen Idazkaritza Nagusiak jakinarazi du beste bost preso Euskal Herriratuko edo Euskal Herritik gertu dauden kartzeletara hurbilduko dituela. Patxi Uranga eta Olatz Lasagabaster Martuteneko kartzelara eramango dituzte. Biei hamabi urteko zigorra ezarri zieten, eta hirugarren gradua eman diete.

Biak Euskal Herriratzeko eskariek bide luzea egin dute; izan ere, alaba txiki bat dute, Xua, eta urtarrilean bete zituen 3 urte; ordura arte gurasoekin bizi zen Picassenteko espetxean (Valentzia, Herrialde Katalanak), baina, adin hori beteta, ezin zen aurrerantzean kartzelan bizi, legez. Gurasoak eta alaba ez banantzeko, Xua gurasoekin etxera egitasmoa abiatu zuten.

Izan dira mugimendu gehiago. Xabier Perez Aldunate ere Euskal Herriratu egin dute, Kordobatik Iruñera ekarrita. 2005etik dago espetxean, hogei urteko zigorra betetzen. Joseba Segurola, berriz, Murtziako presondegitik Burgoskora eramango dute. 2003tik dago preso, hogei urteko zigorra betetzen. kartzela horretara hurbilduko dute Aitor Garcia ere; 2001etik dago preso, 30 urteko zigorra betetzen. Jaenen dago orain.

Istripu bat

Bestalde, Etxerat elkarteak jakinarazi du Arkaitz Agirregabiria presoaren gurasoak eta alaba zihoazen autoari gurpil bat lehertu zitzaiola bisitan zihoazela. Gidariak ez zuen autoaren kontrola galdu, baina ezin izan ziren bisitara iritsi. Halere, bisita berreskuratu ahal izango dute. Lannemezanen (Okzitania) dago Agirregabiria.


Kontratu luzatzeak iragarri ditu Anaitasuna futbol taldeak

Azken denboraldian Espainiako Hirugarren Mailan aritu diren hamahiru jokalarik berritu dute kontratua gorritxoekin. Taldeak duela aste gutxi aurkeztu zuen Txema Añibarro gizonen lehen taldeko entrenatzaile posturako.

Denboraldia bukatu berritan, datorren sasoia prestatzeari ekin dio Anaitasuna futbol taldeak. Espainiako Hirugarren Mailan aritzen den talderako jokalarien kontratu luzatzeak iragarri ditu klubak. Hain justu, hamahiru jokalarik berritu dute kontratua talde gorritxoarekin, horien artean hamar azkoitiarrek.

Hurrengo sasoirako kontratua luzatu duten jokalariak dira Gorka Masach debarra, Aitor Barbarin zegamarra, Jon Manuel Vega zumarragarra, eta Ion Izagirre, Julen Odriozola, Unai Aranbarri, Mikel Pastrian, Xabi Soraluze, Xabi Azkoitia, Mikel Aramendi, Julen Aramendi, Ander Pastrian zein Ander Arabaolaza azkoitiarrak.

Halaber, duela aste batzuk jakinarazi zuen Anaitasuna futbol taldeak Txema Añibarro zeberioztarra izango dela gizonen lehen taldearen entrenatzaile berria. Añibarro Eibar taldearekin Espainiako Lehen Mailan jokatu zuen. 2016. urteaz geroztik, berriz, Athletic klubaren harrobiko hainbat talde zuzendu ditu.

Hona hemen kontratua berritu duten jokalarien zerrenda:


50 urtetan lehen aldiz, Santa Ageda bezperan ez dira kalera irtengo

Santa Ageda Koruak ez du ospakizunik egingo aurten eta ez dira eskean aterako kalera. "Zoritxarrez, aurtengo osasun egoerak ez digu behar den moduan ospatzen utziko". Hala ere, ekarpenak jasotzeko bideak jarri dituzte, "geroz eta jende gehiago beharrean aurkitzen delako pandemiak eragindako krisiaren ondorioz".

Hauek dira Caritasen bi kontu korronteak:

KUTXABANK 2095 5055 55 1075081967

LABORAL KUTXA 3035 0001 55 0010103614


Itxita dago Mutxio parkea, hainbat kalte direla-eta

Antza, Mutxio parkeko mahaia puskatu zuten aurreko ostiralean eta, Zarauzko Udalaren arabera, gaur kenduko du altzaria udal brigadak. Momentuz itxita egongo da Mutxio, baina udalak aurreikusi du apurtutako mahaia erretiratzean irekitzea berriz.


Hondakinak eta herri lurrak hizpide, Anerrekaren datozen hitzorduetan

Hileroko dinamikara bueltatuz, jendaurreko hondakinen karakterizazioa eta herri lurren gaia jorratuko duen hitzaldia iragarri du Anerreka ingurumen elkarteak datorren hamabostaldirako.

%90aren bueltako gaikako bilketa du Usurbilek. Aldiz, "gure erronka Zero Zabor izan behar du, errefusa 0 izatea, zaborrik ez sortzea", Anerreka ingurumen elkartetik diotenez. Begi bistakoa da beraz, oraindik hobetzeko tartea egon litekeela hondakinen kudeaketari dagokionean. Baina "nola hobetu daukagun kudeaketa?" galdetzen dute ingurumen elkartetik.

Horri erantzuteko antolatu dute irailaren 25eko ekitaldia; "neurtu dezagun daukagun bilketak ematen digun kalitatea. Neurketak erakutsiko digu zertan daukagun hobetu beharra", ohartarazi dute Anerrekatik. "Usurbilgo industria eta komertzioetan biltzen den hondakin errefusaren karakterizazio publikoa" egingo dute. Zehazki hondakin hauek biltzen dituen edukiontzi batena. "Azken urteotan, Gipuzkoako hainbat herritan eta Donostian, halako lanak egiten eskarmentua hartu duen jende baten laguntzarekin kontatuko dugu. Lanketaren ondoren emaitza publiko egingo da".

Ingurumen elkartetik gogorarazten dutenez, industria nahiz komertzioak dira "errefusa gehien sortzen duen iturria. Guztiaren %60 edo gehiago suposatzen du Usurbilgo kasuan", etxeetan nahiz kale garbiketan biltzen dena baino gehiago.

"Herriarentzako lurrak eskuratzearen onura"

Andatza inguruetan herri lur anitz du Usurbilek. Oraingoan, Itsasoko esperientzia ezagutzeko aukera izango da, udalerri hartako alkate, biologo eta botanikari Iñaki Aizpururen eskutik. “Ahal den neurrian”, nekazaritzarako erabiltzen ez diren lurzoruen kudeaketak publikoa behar lukeela izan irizten dio.

Ildo horretan ari da lanean Itsasondoko Udala. “Partikularrek behar ez zituzten lursailak erosteari ekin zion Itsasondoko udalak, eta gaur egun 100 ha-ren jabe da, batez ere Murumendi aldean”.

2007an bertako natura ezagutu eta ondarea babesteko hainbat lanen artean hasi zen aipatu erosketak bideratzen, “beti ere baso autoktonoa berreskuratzeko, landa eremua kontserbatzeko eta ibaia eta ibar-basoak babesteko eta berreskuratzeko asmoz”.

Udalerri hartako esperientzia ekarriko du Aizpuruk Anerrekaren eskutik, irailaren 23an Sutegira. Izena aurrez, hilaren 21a baino lehen bideratu beharko da.

ANERREKA INGURUMEN ELKARTEAREN HITZORDUAK

Irailak 23, osteguna

18:30 Hitzaldia Sutegin: "Herriarentzako lurrak eskuratzearen onura. Itsasondoko esperientzia".

Izen ematea: irailaren 21a baino lehen, usurbilkultura.eus plataforman.

Irailak 25, larunbata

12:00 "Usurbilgo industria eta komertzioetan biltzen den hondakin errefusaren karakterizazio publikoa" Dema plazan.

Antolatzailea: Anerreka ingurumen elkartea.


Madrilek ez du 'soilik baietz da baietz' legea egokituko

Eskatu du itxaroteko Fiskaltzak eta botere judizialak legearen irakurketa egin arte. Urkulluk «premiaz» erantzutera deitu du


Izpegiko bestak irailaren 22an eta 23an

Baigorriko Basaizea elkarteak eta Baztango Gazte Asanbladak Erratzuko gazteen laguntzarekin lehen aldiz antolatu dituzte Izpegiko bestak mendatearen bi aldeko jendea gehiago hurbiltzeko asmoz.


Silitia bikote lekeitiarra, finalista Gaztearen Maketa Lehiaketan

Xabier Barrutiak (gitarrak, baxua, bateria eta teklatua) eta Ibai Silicatok (ahotsa eta perkusioa) osatzen duten Silitia taldea Gaztea irrati katearen 30. Maketa Lehiaketaren finalerako hautatu dute. Julen Idigorasek, Izaro Andresek eta Josu Billelabeitiak osatutako epaimahaiak erabaki du talde lekeitiarra finalistetako bat izatea. Mirua, Sara Azurza, eta Udda musikariak dira beste finalistak; Udda taldea entzuleen botoei esker da finalista. Finala azaroaren 25ean ospatuko da, Bilboko Kafe Antzokian.

Silitia Bilbon sortu zen, eta diote taldearen estiloa ezin dela hitz bakar batekin deskribatu; musika egiten dute. Batzuetan rockeroagoa, beste batzuetan poperoa, beste batzuetan lasaiagoa, beste batzuetan mistikoagoa; batzuetan elektronikoa eta beste batzuetan guztiz organikoa… Oro har, inprobisaziotik hastea eta dantzatzea gustatzen zaie.

Aurreratu dutenez, finalean Epaimahaiaren Saria, Entzuleen Saria eta Harrobia Saria banatuko dituzte. Epaimahaiak aukeratzen duen talde irabazleak 5.000 euroko saria irabazi eta Bilbao BBK Live jaialdian jotzeko aukera edukiko du. Entzuleen Saria, ostera, 2.500 eurokoa izango da. “Harrobia Saria irabazten duenak Oso Polita diskoetxeagaz lau abestiko EP bat grabatzeko aukera edukiko du”.

Beste finalistei buruz:

Mirua: Maitanek, Malentxok eta Mattinek osatzen dute hirukotea. Aspaldiko lagunak dira, eta auren logeletan sortu dituzte Maketa Lehiaketara aurkeztu dituzten abestiak. Ahotsa eta soinu elektronikoak uztartzen ditu talde tolosarrak.

Sara Azurza: Neosoul estiloa jorratzen du musikari donostiarrak. Bakarkako proiektu bat den arren, Sara ez dator bakarrik; Igone Zarate (gitarra), Iker Lauroba (pianoa), Haritz Lauroba (bateria) eta Txikik (baxua) lagunduta dator abeslaria.

Udda: Aitor Armentiaren izen artistikoa da Udda. 20 urteko musikari gasteiztarrak En las nubes izeneko diskoa publikatu zuen 2021eko uztailean.


Gipuzkoako Minbiziaren Aurkako Elkartearen 'Gosaldu eta ezagutu' ekimena


'Jazartuon babes kutxa', etzi

Larunbatean, Jazartuon babes kutxa aurkeztuko du Gazte Koordinadora Sozialistak. «Baliabide politiko, ekonomiko eta judizialak eskaintzera bidean, Jazartuon babes kutxa aurkeztu nahi dugu», diote GKSko militanteek. Etzi, eguerdiko 12:00etan izango da, Kontrakantxa Gaztetxean. Arratsaldean, berriz, bertso saioa ere antolatu dute 18:00etan.


Ezinbestekoak ez diren jarduerei mugak jarri dizkie Nafarroako Gobernuak

Ostalaritzan % 30era murriztuko da aforoa; eta ezingo da 6 petsona baino gehiago bildu. Azken egunetako datu txarren aurrean, bizitzak salbatzea da Maria Chiviteren exekutiboaren helburu nagusia.


Bihar mahaia ipiniko dute Derion, Euskaraldian izena emateko

Euskaraldiaren Txorierriko batzordeak hilabeteak daramatzate lanean, eta dagoeneko hasi dira herrietan mahaiak ipintzen informazioa zabaltzeko eta herritarrek izena eman dezaten. Joan den barikuan, esaterako, mahaia ipini zuten Larrabetzun, eta bihar, urriak 21, Derion ipiniko dute. Informazio-mahaia Sollube kalean izango da 18:00etatik aurrera. Izena emateaz gainera, bertan hizkuntza-ohiturak aldatzeko ariketari buruzko argibideak jasoko dituzte herritarrek.


Partida ona eta emaitza bikaina

Atzo, eguena, Sorak 4-1 irabazi zuen Legazpiko Ilintxaren kontrako norgehiagoka. Hasi eta berehala sartu zuten etxekoek lehen gola eta hortik aurrera, nasai antzean ibili ziren, Ilintxaren presioari ondo aurre eginez eta gol-aukera gehiago sortuz. Atsedenaldira 2-0 irabazten iritsi ziren. Bigarren zatian, berriz, Ilintxaren gola etorri zen lehenengo baina handik 3 minutu eskasera hirugarrena sartu zuen Sorak eta 93. minutuan laugarrena. Partida 12 minutuz luzatu zuen epaileak, jokoak etenaldi dezente izan baitzituen, besteak beste, 8 txartelen eta kolpe handi baten ondorioz. (Bideoan 5 golak eta kolpe biak; barruan kronika).

Gerizpetako harmailak jendez beteta zeudela zelairatu ziren Sora eta Ilintxa atzo arratsaldean, eguena. Soraren hasierako hamaikakoan, bi jokalarik debutatu zuten: Galder Laskurain atezainak eta Jon Ander Recio jokalariak.

Lehen zatia hasi eta 5. minutuan etorri zen etxekoen lehen gola; Rolandok sartu zuen, Markel Perezen erdiraketaren ostean. Hortik aurrera, legazpiarrek presioa areagotu egin zuten Soraren arean, baina etxeko mutilek ondo defendatzeaz gainera, erasoari eutsi egin zioten eta 38. minutuan bigarren gola sartu zuten, oraingo honetan, Landerren jaurtiketa zuzen eta indartsu bati esker.

Lehen bi goletan, atzetik, Barrutiaren eskutik etorri ziren aurrelariendako paseak ia-ia kontrarioen arearaino eta handik jokatuta lortu ziren sareratzeak, gainera, bigarren golean, asistentzia zuzena egin zuen Barruk.

Lau txartel hori eta bi kolpe handi

Bigarren zatiari dagokionez, berriz, jokoak geldialdi dezente izan zituen eta horren ondorioz, epaileak 12 minutuz luzatu zuen partida.

Batetik, lau txartel hori izan ziren (lehen zatian beste lau), bat Soraren kontra eta beste hirurak Ilintxaren kontra. Bestetik, bi kolpe handi gertatu ziren. 59. minutuan, Galder Laskurain atezainak hartu zuen kolpea eta jokoa lau minutuz geratuta egon zen; azkenean, min hartuta, erretiratu egin behar izan zen Laskurain eta haren ordez Sudupe zelairatu zen Soraren atea defendatzera.

Bigarren kolpeari dagokionez, berriz, Ilintxako jokalari batek hartu zuen, 78. minutuan. Susto handia izan zen; buruko kolpearen ondorioz, hasieran zuri-zuri ipini zen jokalaria eta zer gerta ziezaiokeen ere zalantza izan zen zelaian. Zorionez, hainbat minutura, gaztea bere onera etorri zen eta aurrera egin zuen jokoak.

Hiru gol bigarren zatian

Bigarren zatiko golei dagokienez, Ilintxak sartu zuen lehenengoa; 73. minutuan atera jaurti, Sodupek jaurtiketa geratu baina segidan beste erremate bat egin zuten legazpiarrek eta hura sareratzea lortu zuten.

Dena den, gutxi iraun zien pozak Ilintxakoei, ze 3 minutu eskasera etorri zen Sorakoen erantzuna. Oraingo honetan, Rolandok areara zentratu eta Aitor Barrutia Barruk buruz sartu zuen etxekoen hirugarren gola. Horrekin nahikoa ez, eta, kontraerasoari eutsi egin zioten etxeko mutilek; horrek saria ekarri zien eta luzapenean, Txonanen asistentziaren ondoren, atezainari aurrez aurrekoan irabazi eta laugarren gola egitea lortu zuen Bienvenue Biokou Biok.

Atzokoan, jokalariak zein ikusleak, guztiak ere gustura asko geratu ziren Ezoziko futbol zelaian bizitakoarekin.

Hurrengo partida Zumaiakoren kontra jokatuko du Sorak, datorren asteburuan, haien etxean.


Lesakako jubilatuen ostatua hartzeko deialdia egin dute

Martxoaren 15a baino lehen aurkeztu behar dira eskaerak

Lesakako jubilatuen ostatuen elkarteak bere ostatua hartu nahi duen pertsona baten bila ari da. Interesatuek martxoaren 15a baino lehen aurkezten ahal dute bere proposamena ostatuan bertan edo San Fermin jubilatu elkarteko presidente den Mari Jose Arakuesi telefonoz deituz (606 88 25 45).

Modu berean, adinekoentzako masajea ematen aditua den pertsonaren bat bilatzen ari da San Fermin jubilatu elkartea herrian. Erlajaziorako, giharrak lasatzeko edo masaje terapeutikoan ezagutzak baloratuko dituzte, baita apiterapian ere.

Urteko batzarra martxoaren 5ean

Lesakako San Fermin elkarteak urteko batzarrea eginen du martxoaren 5ean Harriondoa Kultur Etxean. Martxoko lehen ortziralean egin dute hitzordua, 16:30ean lehen deialdian eta 17:00etan bigarren deialdian.


Gabonetako Azpeitiko Azoka Herritiken baitan Haurrentzako Elkartasun Azoka antolatu dute

Gabonetako Azoka Herritik ekimenaren baitako Haurrentzako Elkartasun azoka abenduaren 20an, 27an eta 28an egingo da. Ekimen honen bidez, etxe askotan bazterrean eta utzita dauden umeen jostailu, bizikleta, liburu, eskolako material eta arropak jasoko dituzte, donazio bezala. Ondoren, bildutakoak Elkar-ekinek prezio merkean salgai jarriko ditu, edozein herritarren eskura. Baina, behar handienak dituzten herriko haurrei txartel bana emango die azokatik opari bat jaso dezaten. Ekimenean parte hartu nahi duten herritarrek aukera dute herriko dendetan zerbait erosi eta donazio bezala emateko. Elkartasun azokarako jostailuak, liburuak, bizikletak eta arropak Soreasun eta Sanjuandegiko auzo lokalean jasoko dituzte abenduaren 12an, 13an, 16an, 17an eta 18an 18:00etatik 20:00etara bitartean; eta, abenduaren 14an, 10:00etatik 13:00etara artean. Haurrentzako Elkartasun Azokatik bildutako dirua ekimen sozialak bultzatzeko erabiliko du Elkar-ekinek, «pobreziari eta bazterketari aurre egin eta gizarte justu bat egiteko bere eguneroko lanean, hain zuzen ere». Sanjuandegiren segida Sanjuandegiko Xanjuandegi Auzolanean taldeak ere bat egin du Haurren Elkartasun Azokarekin eta auzoko lokalean materiala biltzeaz gain, azoka jarriko dute auzoan bertan urtarrilaren 3an.


Batcho taldeko Roberto Ramosek irabazi zuen Altsasuko 62. Erramu Trofeoa

Probak inoizko partaidetzarik onena izan zuen, 177 txirrindulari junior aritu baitziren

Eguraldia lagun, igandean Altsasu Kirol Elkarteak antolatutako 62. Erramu Trofeoa jokatu zen, juniorren mailako 88 kilometroko proba. Inoiz baino partaidetzarik handiena izan zuen probak, 177 txirrindularik hartu baitzuten irteera, horietatik asko Euskal Herritik kanpokoak. Izan ere, hemendik kanpo ez dira lasterketa asko jokatzen ari eta lehiatzeko gogotsu daude txirrindulariak.

Altsasuko Erramu Trofeoan Altamira hiru aldiz gainditu behar izan zuten txirrindulariek, azken bi igoerak jarraian. Azkenean Bathco taldeko Roberto Alonsok lortu zuen garaipena (2:03:04) atzeko tropeltxoari segundo bat aterata. Javier Zaeda (Huesca La Magia) bigarrena izan zen eta Jugo Badora(Albi Velo Sport) hirugarrena. Mendiko trofeoa Eolo Cometa taldeko Antonio Gonzalezek lortu zuen, tarteko helmugena Recambios Callejo taldeko Marcos Gomezek eta taldekako sailkapena Integrale Bicycle Club Isle Jourdain taldeak.

Sakandarrei dagokienez, Ander Villalobos (Q. Albeniz) 28. postuan sartu zen, Sergio Lopez 34. (Q. Albeniz), Oihan Etxeberria (Q. Albeniz) 72. eta Jon Koldobika Urrusolo (Sakana G.) 91.

Kadeteetan Asier Etxeberria zazpigarrena Tafallan

Kadeteek Nafarroako egutegia mustu zuten larunbatean Tafallan. 53 kilometroko Trofeo El Caserio Valsay lasterketa oso gorabeheratsua izan zen, eta azkenean 34 taldeko taldea iritsi zen batera helmugara. Esprintean Integrale Bycicle Club taldeko Neria Meunier gailendu zitzaion Gama Muruzabal taldeko Raul Ostizi eta Ega Perfil taldeko Iker Villarri. Quesos Albenizko Asier Etxeberria Top-Tenean sailkatu zen. Seigarrena sartu zen. Nahia Imaz (Nafarroa Ermitagaña) 19. postuan sartu zen sailkapen orokorrean, emakumezkoetan hirugarrena eta bigarren juniorra.

Gainontzeko sakandarrei dagokienez, Iker Agudelo (Q. Albeniz) 20. izan zen, Mikel Regil (Q. Albeniz) 22., Manex Zufiaurre (Sakana G.) 28., Gabriel Irurtia (Sakana G.) 30., Iker Gomez (Q. Albeniz) 31. eta Adrian Martinez (Sakana G.)34.


Bi eraso matxista salatu dituzte Gernikako jaietako lehen gauean

Gernika-Lumoko Andra Mari eta San Roke jaietako Bezpera Egunean [abuztuak 14], txosnagunean, bi eraso matxista egon zirela salatu dute. Gernika-Lumoko Jaietako Protokoloak bi aldiz eten zuen musika baita txosnetan zerbitzatzeari utzi. Gernikako Sare Feministatik adierazi dute “nazkatuta” daudela: “Gauak eta jaiak gureak dira, erasorik ez erantzunik gabe”. Elkarretaratzea deitu dute martitzenean [abuztuak 15] 20:00etan Pasealekuko eskaileretan.


Erreserban gelditutako 2017ko dirulaguntzak orain iritsi dira

Nafarroako Gobernuaren Toki Inbertsioen Planean jasotako lehendabiziko 120 ekintzen artean daude Sakanako zazpi lan. 2017-2019ko planean onartu ez ziren eta erreserban dauden egitasmoak dira. Batzuk egin gabe daude, baina beste herri batzuetan lanak dagoeneko eginak daude.

Udalek eta kontzejuek herrietan lanen bat egiteko ezinbestean Nafarroako Gobernuaren dirulaguntzak behar izaten dituzte. Lanak egiteko aurretik proiektua aurkeztu behar diote foru administrazioari eta gero hark inbertsio planetan sartzen ditu, edo ez. Ibarreko udalek eta kontzejuek 2017-2019 Tokiko Azpiegitura Planerako makina bat lan egitasmo aurkeztu zituzten 2017ko hasieran. Baina Nafarroako Gobernuaren dirua mugatua denez, batzuk aukeratu zituen eta beste proiektu batzuk erreserban gelditu ziren.

Orain, foru administrazioak erreserban zeuden 120 lanendako dirulaguntzak eman ditu. Sakanako bost udalek eta kontzeju batek guztira 1.086.112,58 euroko inbertsioa egiteko laguntza jasoko lukete. Nafarroako Gobernuak, behin behinean, 702.542,7 euro bideratuko lituzke lan horiek egiteko. 2017an onartu ez zitzaien finantziazioa beste bide batzuetatik lortu eta toki erakunde batzuek proposatutako lanak eginak dituzte, edo egoera aldatu zaie.

Lurralde Kohesiorako Departamentuak, Toki Administrazio eta Despopulaziorako Zuzendaritza Nagusiaren bitartez, 9,21 milioi euro inbertituko ditu Nafarroako 90 herritako udal azpiegiturak hobetzeko. Bernardo Ziriza Perez Lurralde Kohesiorako kontseilariak jakinarazi duenez, hurrengo hilabeteetan dirulaguntzen kopurua 16,6 milioi eurora arte iritsiko da, herrietan antzeko lanak egiteko laguntza gehiago banatuko baitituzte.

Inbertsioak

Urritzolako Kontzejuak argiteria publikoa berritzeko 10.550,40 euroko proiektua aurkeztu zuen 2017an. Aurrekontua ordaintzeko Nafarroako Gobernuak 6.330,24 euro eman dizkio orain. Baina joan den urtean jarri zituzten LED argiak herrian eta lehen hilabetero 100 euro pasa pagatzen bazituzten, gaur egun 30en bat pagatzen ditu kontzejuak.

Irurtzungo Udalak bi eraikinetan hobekuntza lanak egiteko dirulaguntza jaso du. Bien aurrekontua 87.689,98 eurokoa da. Alde batetik, Atakondoa eskola publikoaren inguratzailea hobetzera 56.104,54 euro bideratuko ditu eta haietatik 39.273,18 foru administrazioarenak izanen dira. Aitor Larraza Carrera alkateak jakinarazi duenez, lanak udan eginen dituzte eta, horrela, berogailuan aurreztuko dute. Bestetik, kiroldegiaren iparraldeko fatxadan hezetasun arazoak zeuden eta Irurtzungo Udalak estaldura bertikala hobetu zuen 2017an. Orain foru gobernuak 31.585,44 euro aurrekontua zuten lanetarako 22.109,81 dirulaguntza onartu du. Baina, alkateak jakinarazi duenez, azken laguntza hori ez du udalak jasoko.

Irañetako Udalak 29.704,99 euroko aurrekontua aurkeztu zuen herriko argiteria berritu eta LED argiak jartzeko. Foru administrazioak 17.822,99 euro ematea aurreikusi du orain. Baina bonbilla gutxi batzuk ezik, Irañeta gehiena dagoeneko LED argiekin argiztatuta dago joan den urtetik. Udalak horretarako 19.500 bat euro bideratu zituen, Nafarroako Gobernuak udalei despopulazioari aurre egiteko (16.518 euro) eta pandemiak eragindako gastuei aurre egiteko (3.000 bat euro) emandako dirulaguntzekin pagatu zuena.

Uharte Arakilgo Udalak Errekalde kaleko sareak eta zoladura berrituko ditu autobus markesinatik ibairaino. Lanek 703.884,42 euroko aurrekontua dute. Sareak berritzeko lanek 292.560,12 aurrekontua dute eta Nafarroako Gobernuak 204.792,08 euroko ekarpena eginen du. Herriko kalerik luzeenaren (325 bat metro) zoladura lanek 411.324,30 euroko aurrekontua dute. Haietatik, foru administrazioak 349.625,66 euro emanen ditu.

Txomin Uharte Baleztena alkateak azaldu duenez, “hiru hilabete ditugu lanen proiektua egiteko. Nafarroako Gobernuak orain hartutako erabakia denez, lan horiek ez ditugu aurrekontuan jasota. Lanak noiz eginen diren ez dakigu oraindik, baina, horren arabera, aurtengo aurrekontuak moldatu edo hurrengoetan jaso beharko lirateke lanak”. Hala ere, alkateak beste hausnarketa egin du: “Proiektu erakargarria egin nahi genuke. Berrituko den Alde Zaharreko lehen kalea da eta hurrengoen berritzea markatuko du. Horregatik, uhartearren parte hartzea beharrezkoa litzateke, nolako kaleak nahi ditugun jakiteko. Pandemia egoerak kezka sortzen digu, baina iritziak jasotzeko moduren bat bilatu beharko dugu”.

Bakaikuko Udalak ikastetxeko estalkia berritzeko 71.341,7 euro bideratzea aurreikusi zuen 2017ko hasieran. Gobernuak horretarako 49.939,19 euroko ekarpena egitea erabaki du orain. Udaletik azaldu dutenez, eskaera aspaldi egina zuten eta dirulaguntza orain jasotzeak ezustean hartu dute.

Altsasuko Udalak 182.941,09 euro aurreikusi ditu udaletxeko eranskinean inguratzaile termikoa-irisgarritasuna-ebakuazioa hobetzeko. Nafarroako Gobernuak lan horietarako 12.649,55 emanen dizkio.


Elorrondo eta Makutso bideen noranzkoen aldaketa azaldu du udalak

Abuztu bukaeran hasita, Elorrondo eta Santusene kaleak konpontzen hasi zen. ASfaltoaa konpondu zuten, baina ez ziren horretara mugatu. Udalak azaldu duenez, lan horiek mugikortasunarekin ere dute zerikusia. Prentsa ohar baten bidez azalpenak eman nahi izan ditu udal erakundeak.

Gogorarazi dutenez, mugikortasun iraunkorrerako irizpideak zehaztuta dituzte. Lehentasuna oinezkoek dutela berretsi dute, eta haien segurtasuna bermatu behar dela. “Irizpide honi jarraituz, besteak beste, herrian espaloiak egokitzen, bidegorria mantentzen eta auzo gehiagoetara zabaltzen jarraitzen dugu”, esan dute.

Elorrondo eta Santusene bideetako berrantolaketan ere irizpide horiek kontuan hartu dituztela azaldu dute.

Elorrondoko neurriak

Elorrondo kalean trafiko arazoak konpontzea izan da lan horien helburuetako bat. “Elorrondo kalea bi noranzkoduna izanik, trafiko arazo larriak gertatzen ziren: Xorrola autobus publikoak zailtasunak, ikastetxeetako autobusek, oinezkoek…”, azaldu dute.

Ondorioz, Elorrondo kalea noranzko bakarrekoa izatea erabaki du udalak, zehazki Xorrolaren ibilbidea errespetatzen duena.

Makutso bidean (Tronpeoko maldan) ere kalapita sortzen zela nabarmendu du udalak. Askotan oinezkoen bidea ez zela errespetatzen gogorarazi dute. “Behin baino gehiagotan egoera oso arriskutsuak bizi izan dituzte oinezkoek, tartean haurrek, eta kezka horiek behin baino gehiagotan helarazi izan dituzte Udalera”.

Bide estua delako, eta oinezkoen segurtasun eza hobetze aldera, noranzko bakarra —goitik behera— ezartzea erabaki dute.

“Aldaketa hauek”, jarraitu du udalak, “bandoan azaldu bezala, baloratu egingo dira eta hobekuntzak proposatu eta lantzeko aukera izango da”.

Oinezkoak, lehentasun

Tronpeoko maldan gora edo behera oinez doazen oinezkoen segurtasuna hobetu behar argi du udalak, lehentasuna delako.

Horrekin lotuta, gogorarazi dute Elorrondo eta Santusene kaleetako obrak bukatu gabe daudela. Ibilgailuen abiadura murrizteko trabak jarriko dituzte epe motzean, eremu horretan ikastetxeetako eta eskolaz kanpoko ekintzetan ibiltzen diren haurren segurtasuna indartzeko, besteak beste.

Argi utzi nahi dituzte irizpideak: “Herrigunean ibiltzeak segurua izan behar du, eta horretarako, oinezkoa babestu behar da, garraio publiko zerbitzua eskainiz. Aldiz, ibilgailu pribatuen erabilerak ezin du izan herri barruko mugikortasun arauak ezarriko dituena”.

Iaz martxan jarritako diagnositik eratorritako ondorioetan oinarritu dira aldaketak egiteko.


'Redada familiar'

Redada familiar antzezlanaren emanaldia egingo dute, helduentzat. Sarrerek 6 euro balio dute eta kultur etxeko leihatilan nahiz Kutxabank Sarrerak atarian eros daitezke.


"Behin botikina lortuta, orain eskerrak emateko garaia da"

Marian Urruzolak Amarotzen botikina irekiko dela azaldu digu Ataria Irratian. Helburu hori lortzeko egin duten lana errepasatu du auzo elkarteko kideak, eskerrak ematearekin batera.


Bukatu egin dira Getariako Desioak sutan Sahararentzat ekitaldirako txartelak

Igandean botako dituzte su bolak Sahararen alde Getariako Malkorbe hondartzan, 22:00etatik aurrera

Turismo bulegoan jakinarazi dutenez, atzo arratsalderako amaitu ziren txartelak. Txartela eskuratu dutenek su bolengatik trukatu ahalko dute igandean, Gurutze Gorriaren atarian, 21:00etatik aurrera. 22:00etatik aurrera botako dituzte herritarrek su bolak Malkorbe hondartzatik. Guztira, 400 suzko desio aireratuko dituzte getariarrek, Sahararaino hel dadin elkartasuna. Txartel bakoitza euro batean saldu dute eta lortutako dirua Sahararen aldeko elkarteen bidez errefuxiatuen kanpalekuetara bideratuko dute.